La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

13/ 34

davos concepts han valiu buca ina pipa tubac? Tia carriera ei sin ballontscha, car
Hans. Cun mia protecziun has ti aunc ina schanza - senza - vegn la tgilada. Pia, buca
trumpescha mei!

Avon ch'il Hans sappi rispunder, entra l'Edeltraud e disturba sapientivamein.
Edeltraud
Hans, Ti stos vegnir immeditat!! Ella spetga tochen ch'el vegn.
Hans
Mira malsegirs sin la Maja, metta la scala vid la scaffa e suonda l'Edeltraud ord
stiva. Giee....

Maja suonda cun bratscha insurin e schliata luna.
Toni
e l'Eva vegnan ord lur zups. Els schluetan omisdus viers igl esch. Quei fried da
cuschina.... ! Miu sistem da gnarva vegetar tila aunc atras!
Eva
Quella siarp ei vid strunglar nies Hansi e ti patratgas mo vid il magliar. Jeu sai buca
crer - ch'el ei malfideivels a sia Sabina.
Toni
Ti tschontas e tschontschas  e dasperas fuss gl'esch-casa aviarts. Els ein tuts
ordaviert. Jeu crei ch'els stoppien parcar entuorn ils autos.
Eva
Lu spert. Ils mantels e naven.....

Il Toni e l'Eva tschappan ils mantels e cuoran dad esch ora. Suenter in cuort
mument tuorna il Toni mond anavos e lu l'Eva. Davos els vegn la dunna
Decurtins tut a buffond ed ha duas cofras enta maun.
Decurtins
Vus! Nies cumpost ei lu buca ina deponia da material bloccont. Jeu hai viu exact co
vus veis fiers las cofras sin il mantun da roma e material da curtin ed essas sezuppai
tut a la bahuta ellas caglias cura ch'jeu sun vegnida. Veis tertgau ch'jeu sefetschi buca
en?
Toni
Quei astga buca esser ver!
Decurtins
Cheu prendi quei plunder!
Toni
Ussa vein nus puspei a dies quellas stoda cofras.
Eva
Tgei tuppa stria....
Decurtins
Vies rumien saveis Vus dismetter sezs!
Eva
E vus! Vus rumis immediat nossa porta-curtin e lu deis anavos nos uaffens. Immediat!
Toni
Cala, Eva!
Eva
Schubergiai picobello. Tut! Schiglioc datti nobis! Capiu!

La Decurtins banduna narra e tugnond la stiva.
Toni
Eis buca bein? .... Sch'ella informescha nossa buobanaglia...
Eva
Quei ei schi liung sco lad a mi!
Toni
Tgei lein ussa far cun quella bagascha?
Eva
Dai ina a mi davos il canapè, la cofra ch'ei rutta sas metter sin scaffa. Ella metta ina
cofra davos il canapè ed il Toni metta sia cofra precautamein silla scaffa cul
mantener anavon. Volver! Ins vesa il mantener.

Il Toni pren la scala, va dalla vart dil canapè da scala si e volva la cofra e
tauscha ella anavos. El sepusa encunter la part sura dalla scaffa e stat cun in
pei silla cruna da cudischs. Ord il zuler aud'ins vuschs. L'Eva sezuppa davos il
canapè. Il Toni penda vid la scaffa quei mument ch'il Marcus e la Decurtins
entran.
Marcus
Emprova da calmar la Decurtins. Na, na, quei ei mo ina malcapientscha, cara
dunna Decurtins. Naturalmein che vus saveis salvar ils uaffens tochen che vus veis
finiu vossa lavur.
Decurtins
Aber la dunna Casanova ha pretendiu da mei ....
Marcus
Mia mumma vesa la caussa exact sco jeu. Nuot schai ad ella talmein sil magun sco
ina buna relaziun culs vischins. Ah, jeu level dir stat a cor....
Decurtins
Fussi pusseivel d'empristar cuortet la scala - jeu less tagliar la roma.

Il Marcus pren la scala senza mirar sin siu bab. La dunna Decurtins vesa il Toni
e mira tut perplexs.
Marcus
Cun grond plascher, cara dunna Decurtins. Jeu lasch segir buca pender zatgi ch'ei en
miserias.
Decurtins
Aber, el cheu.....
Marcus
E sch'jeu sai dar bratsch ed agid alla Frena, clamei mei.
Decurtins
Ina ga envi ed ina ga enneu. Capir vus ei buca sempel.

In Marcus rient e la Decurtins irritada bandunan la stiva culla scala. Il Toni vegn
giu dalla scaffa. El muossa all'Eva che zatgi vegni e ch'ella duei star eri.
Eva
Tegn mei, schiglioc explodesch'jeu!!! Ella sezuppa puspei davos il canapè ed ils
cactus.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

14/ 34

Il Marcus ed il Pieder entran. Il Marcus ha ina cozza cun ruosnas e quadrels. Els
stauschan la meisa el dretg liug, tilan dapart ella e mettan las suppias entuorn
meisa e la cozza sin ella.
Pieder
Schein nus cheu la meisa ni duvrein nus dapli plaz?
Marcus
Nus savessen stuschar ella vi cheu, ir culla meisa da cactus en curtin e trer anavon il
canapè.
Pieder
Tes geniturs vessen strusch tschaffen, sche nus midassen l'entira stiva!
Marcus
Schon bien, lein schanegiar lur gnarva. Nus schein tut sco igl ei.  Dai, raquenta da miu
schendrader amoral e sias seras da jass che vessen atgnamein dad esser
innocentas.
Pieder
Ti fas bugen beffas cun tiu bab, buca! Spetgas buca pli la massa dad el?
Marcus
Vul provocar il Pieder. Gronds sparuns eisi matei era buca da spitgar...
Pieder
Jeu sai buca sch'igl ei en uorden da tschintschar cun tei da tiu bab.
Marcus
Ha, emprovas da dar tensiun?
Pieder
Ti vegns ad emprender d'enconuscher ina vart dil tuttafatg nunenconuschenta da tiu
bab!
Marcus
La mumma ha schon modellau e dressau il bab, quel ha segir buca ina vart che fuss
buca enconuschenta ad in e scadin.
Pieder
Empermettas che tut quei ch'jeu ditg stat denter nus? Tia mumma astga vegni sissu
insumma nuot.
Marcus
Tegn riend ad ault il maun per engirar. Jeu sai quescher sc'in cactus.
Pieder
Sche bien pia..... - Dar jass! Quei ei mo ina viarcla da nus! Tiu bab ei - co duei dir quei
- ina persuna spir veta. El careza surtut - ils plaschers carnals.
Marcus
Gie, salata da servelas, must asch e "La Quotidiana".
Pieder
Surfa senza mesira per far impressiun al Marcus.  Quei ei - per exempel metter
bancnotas els slips dallas saltunzas da Table-Dance!
Marcus
UAUUUU! Vus veis mirau sin ina saltunza blutta! Pieder - Ina sera familiara ella casa
da vegls e da tgira ei pli spectaculara.
Pieder
Il Toni careza l'atmosfera cargada dallas live-shows, el careza cabarets cun sect e
damas che lubeschan dapli che mo da strihar la manutta sch'ins ei generus
avunda.........
Marcus
Cala si! Il bab e tuchergnar entuorn! Cun sia detta sa quei hortulan silpli rischlar il
tratsch avon ils cactus.
Pieder
El drova quei seschar menar dils plaschers carnals - quei sespiarder ell'erotica e
schar liber excessivamein. Capeschas, el sto saver viver ora siu instinct primar,
schiglioc schloppa el.
Marcus
Senta che la situaziun escalescha e ch'el piarda la controlla. Also jeu hai il
sentiment ch'il bab hagi fetg bugen la mumma.
Pieder
Absolut - el adura l'Eva - aber eba en sia atgna moda e maniera.
Marcus
Tgei -  atgna moda e maniera? (El senn da: tgei vul quei dir)
Pieder
Quei ch'el survegn buca a casa, per gliez va el ordeifer. Quei niev, quei extraordinari,
stravagant. El sto empruar ora - ei sc'in malspirtau.

L'Eva ei cuort avon star si e confruntar il Toni cun quei ch'ella ha udiu. El
emprova da sezuppar aunc meglier.
Marcus
Rasa ora ina veglia cozza da meisa cun quadrels. Ussa vein nus la salata - jeu
manegel, perquei ch'il plaz tonscha buca per tuts!
Pieder
Cozza cun quadrels pigns? - Dapi cura plai da quei lungurus a ti?
Marcus
Dai ruaus, Pieder. I tonscha cun tias sgnoccas!
Pieder
Jeu hai avertiu tei dalla verdad sur da tiu bab! - Siu motto da veta secloma: Per siu
beinstar drova in um endretg amitgas a discreziun ed ina dunna à fonds perdu.
Marcus
E co secloma siu motto per surviver?
Pieder
Vesses buca tertgau che tiu bab hagi aunc ton fiug ellas aveinas!
Marcus
Gie e grazia a Ti gleiti fiug suttatgil - Uiuiui e la mumma ha adina dau adatg ch'el
laschi la detta da sia secretaria.
Pieder
Culla Susi Klick! Quei ch'el ha fatg leu, gliez vegn el mai pli ad emblidar.
Marcus
Spetga pauc dil bien.  Neu Pieder, igl ei bia meglier sche nus mein tier l'Edeltraud
per la vischala.
Pieder
Ei buca pli da frenar. Tipica fiasta da fatschenta. Ins sesa ensemen, beiba, vegn pli
e pli lucs e pli e pli datier in da l'auter. E zac - schon datti da quellas caussas. Quei dat
schon dapi jamnas da patertgar al pauper Toni!
Marcus
Sia secretaria ei toh quella matta veglia che lavura dapi haheias tier el?

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

15/ 34

Pieder
Ha - Marcus - ha luvrau! Avon diesch jamnas - cuort suenter la fiasta da menaschi ha
ella calau dad in mument a l'auter tier el ed ha midau en in'autra partiziun. E tiu bab
ha acceptau ei senza ni hau ni mau. A tia mumma ha el ughegiau da dir nuot!

Il Marcus tauscha il Pieder ord stiva.

In mument eisi ruasseivel. Il Toni e l'Eva restan en lur zups, en quella scena mo
aud'ins els.
Eva
Smanatschond denton era pitend. Toni! Buca risposta. Pli e pli smanatschond.
Toni!!
Toni
Hmmmmmm
Eva
Jeu vegnel gleiti. Gl‘emprem hai jeu denton aunc da serevegnir da tut quei ch'jeu hai
udiu.
Toni
Cuorta pausa - lu temeletg. Schon bien - tschutti. Cun mei vai il mument era buca
grad schi bein - ti mo pren ton temps sco (quei che) ti drovas. Jeu spetgel cheu davos.

Glisch ora, tenda serrada - fin digl emprem act.

Secund act

Emprema scena

L'Eva stat plein gretta avon ils cactus e sevila. Il Toni ei buca
perpeis..
Eva
Ouu ti farisè!  Anfla buca il Toni davos ils cactus. Nua eis, ti veritabel letgafemnas.
Magliar ordeifer ils legums giuvens ed a casa gnanc tuccar la buna maglia!
Toni
Trai anavos la gardina. Nua datti da magliar?
Eva
Bargelond! Cheu - Memezza hai jeu manegiau! Era sch'jeu sun buca pli schi frestga
e croccanta, mes sentiments ein nutritivs e genuins. Pertgei tucrognas buca tier mei
ed emprovas da metter en miu slip ina bancnota? Grazia al Pieder sai jeu ussa
silmeins - tgei che Vus fageis duront vossas seras da jass - che vus primats
prehistorics examineis vossa potenza el burdel.
Toni
Cara, tschutti, il Pieder raquenta blutta grascha. Jeu ed ir en da quels etablissaments!
Eva
Las descripziuns dil Pieder ein absolutamein verdeivlas. La finfinala ha el schau valer
tut voluntarmein. Aber a ti - a ti crei jeu buca plaid pli! L'Eva semeina.
Toni
Ponderescha tgei ch'el duei far. Vein nus buca giu bials dis da vacanzas, nus dus?
Eva
Suspira. Bi eisi stau. Puspei narra. Aber jeu savess s'imaginar che ti eis staus
capavels da siglir per auters schigentamauns da bogn entuorn. Ti salep erotic.
Toni
Insumma nuot vai jeu fatg - jeu sun innocents!
Eva
E - tgei eisi cun tia secretaria. Tgei caussas has ti fatg cun ella?
Toni
Daco duess jeu saver quei .....
Eva
Jeu hai schon smarvigliau che ti has gest quella gada buca scret ina carta dallas
vacanzas ad ella. Daco has buca detg a mi ch'ella lavuri buca pli per tei?
Toni
Hai jeu emblidau....
Eva
E daco ha ella telefonau avon? Quei ha toh in motiv. Tgei has cun ella?
Toni
Mira tut sepiars en direcziun digl esch. Daco vegn grad ussa negin...?

Ins auda vischala che scadeina. L'Eva ed il Toni vulan sezuppar davos las
gardinas. L'Eva vul denton buca esser ella vischinonza dil Toni e sezuppa
davos il canapè.

Il Marcus ed il Pieder entran cun vischala ed entscheivan a metter a meisa.
Marcus
Va sper il canapè e tschontscha cun sesez. Per la mumma fetsch jeu buca schi
gronds quitaus - lezza ei zaia.... aber sch'il bab ha surviviu ... el tegn l'ureglia vid la
gardina sill'altezia dil pèz. Dieus seigi ludaus, el tila aunc flad - aber il flad va grev.
Pieder
Ils auters ston buca saver quei culla secretaria. Els audan aunc ad uras tut quei. Sche
lu, dai adatg.
Marcus
Mira inquietaus en direcziun da ses geniturs. Quei sas ti raquintar in'autra gada a
mi.
Pieder
Igl ei schabegiau avon circa 10 jamnas alla fiasta da menaschi.
Marcus
Quella gada ch'ils collegas ein vegni a casa cul bab cun ina baracca sc'ina casa!
Pieder
Quei pauper Toni ei staus l'unfrenda dalla vendetga d'emprendists. El veva traplau els
ch'els chiffavan duront la lavur ed ha denunziau els. E sco engraziament han ils
emprendists mischedau ina puorla da baracca el pier. El ei lu staus spirtalmein el
Nirwana ed ei sesius en in cantun cun in surrir naiv-beau sillas levzas.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

16/ 34

Marcus
Tgei ha quei da far cun sia secretaria?
Pieder
Cul temps ha sia spiritualisaziunbeadadad schau suenter. Lu eis el sesius sper la Susi
che seseva tut persula cun in pèr butteglias davos meisa. Aschia hai entschiet.

L'Eva aulza il tgau per ch'ella audi meglier. Il Toni teidla cun sgarschur quei ch'il
Pieder raquenta. Il Marcus senta quei.
Marcus
Jeu crei ch'ei seigi pil mument buca schi favoreivel.
Pieder
Sto raquintar a fin sia historia. Aschia han els cumbattiu lur dolur universala cun
iuas liquidas, consolau in l'auter, empleniu ils glas, cumbattiu, consolau, empleniu,
consolau...
Marcus
Fa canera culla vischala. Tauscha vi quels tagliors.....
Pieder
E denteren han els saltau.
Marcus
E pertgei eis buca ius denteren?
Pieder
Quels saltavan schi da stretg ch'jeu gnanc vess giu plaz...
Marcus
Quella ha priu la caschun per siglir entuorn culiez al bab. Quella Klick ha mai plaschiu
alla mumma. Quella emprova schon daditg da survegnir in muronz.
Pieder
Hei ti - stop, stop - La Susi ei ina persuna scharmanta e carina. Ed absolutamein
correcta - E lu, cura ch'jeu hai vuliu mirar dad els - erani svani.
Marcus
Vesses buca saviu dar meglier adatg! Ti eis bein siu amitg.
Pieder
Dar adatg! Treis gadas ha el catschau mei ali giavel - cura ch'jeu hai detg ch'el duei
calar da buedrar - Jeu sun naturalmein ius immediat ad encurir els ed hai era anflau
els.  Jeu crei ch'il Toni sappi aunc oz buca tgei ch'ei propi schabegiau. E pertgei che
sia secretaria ha insistiu suenter dus dis da midar partiziun. El ha semplamein schau
ir ella. Aber cun ina immens schliata cunscienzia.
Marcus
Ei ha buca avunda tagliors! Nus stuein ir per dapli. Speronza stat la vischala sin
meisa. .... Va cul Pieder.
Toni
Stauscha cun sgarschur la gardina dalla vart. En direcziun dil Pieder . Tgei lappi
- lappiun.
Eva
Leva si tut a balluccond. Ella enquera ils plaids. Quei ei la fin dil mund. Mintga
gada ch'il Pieder vegn en stiva scuviera el zatgei niev. E mintga gada vegni mender.
Toni
Quel ha naven d'immediat scamond d'entrar en casa tier nus!
Eva
Quescha! Jeu hai tertgau ch'jeu hagi in bien um e lu stos jeu constatar suenter 30
onns ch'el viseta il  millieu ed ha in zuppabeinbein cun sia secretaria. Jeu entscheivel
a hiperventilar. Va en curtin.
Toni
Eva! Crei a mi - jeu hai nuot cun mia secretria - mia ex-secretaria ... da bass e per
sesez - Quei sper'jeu silmeins. En direcziun dall'Eva. Ins ha mess mei sut drogas
quella sera leu. Jeu sai seregurdar vida nuot. Pausa. Tgei duei jeu far? - Cheu datti
mo ina caussa: Jeu stoi star zuppaus en cheu - e lu sto il Pieder prender anavos tut
las renfatschas e far clar al Marcus ch'el ha inventau tut. Mo ina sgnocca. Avon
astgein nus buca bandunar la stiva - per negin prezi. Il Toni mira en zuler.
Gl'emprem stoi jeu denton declarar la caussa al Pieder, PERSULS - senza che l'Eva
vesi nus! Pieder! Nua eis, jeu drovel tei! - L'Eva crei forsa a mi - aber mo sch'ella ei
segira ch'jeu haiel buca discurriu avon cul Pieder. Mo il pli pign dubi ed ella fida
insumma buca pli a mi. Quella pren mei vid la corda ed annunzia mei per la taglia da
tgauns....
Eva
Vegnend ord il curtin. Jeu capeschel insumma buca plaid da tiu murmignem. Ed jeu
hai insumma buca gust da far grondas discussiuns. Quei cheu sclarin nus pli tard.
Ussa vi jeu mo ina caussa. OR DA CHEU.

L'Eva gezza las ureglias. Igl ei aschi quiet.
Toni
Els ein on zuler!
Eva
Spetga, teidla. Jeu audel nuot. Ella catscha il tgau dad esch ora, va plaunsiu
giuado e tuorna immediat. Quels ein tuts giu el tschaler da vin. La via ei libra!
Toni
Ussa vai buca.
Eva
Daco buca? Neu!
Toni
Igl ei, igl ei pervia da ....
Eva
So, dai! Quei ei la caschun!
Toni
Tegn il ventrel. Jeu hai il greufli dil ventrel.
Eva
Tgei!
Toni
Ahhhh, au, au - miu ventrel. Il greufli! o in cramf!
Eva
Ti tez eis in veritabel cramf!
Toni
Jeu sai buca ir, au, au, au!
Eva
So, sepren ensemen - silmeins tochen che nus essan or da cheu!

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

17/ 34

Toni
Oh, tgei dolurs. Buca lai star mei tut persuls. El sebetta giun plaun e tegn ad ault
sia comba che sezaccuda.
Eva
Oh, fai buca in tal teater. Els san vegnir mintga mument si da tschaler.

Il Toni fa buca gatti da star si. El mo schema pli. L'Eva pren siu pei, smacca
anavos el e fa massascha a siu ventrel.
Toni
Au, ti fas mal (a mi)!
Eva
Oh, pardon - il signur. Has pli bugen sch'jeu mirel per ina da tias massösas! Forsa la
Miranda dalla Tailanda. Ni vesses pli bugen la Natalia dall'Italia?
Eva
Eisi bien cul greufli?
Toni
Cul greufli eisi ussa meglier - aber ti has scarpau tut las terscholas! Au, au. El tegn il
pei.
Eva
So, lu ussa naven.
Toni
Oh, igl ei aunc buca en uorden - oh, ussa entscheivi puspei a trer.
Eva
Toni, nus stuein scappar en tschella direcziun!

El semudregia davos il canapè, sebetta giu plaun e stenda la comba ad ault. Ins
vesa mo la comba che sezaccuda. L'Eva sa buca tgei far. La finala va ella tier
siu um e smacca danovamein encunter il pei. Il Toni schema.
Eva
Senza tiu cramf fussen nus ussa orda quei viriveri.
Toni
Ti ora ed jeu en tochen culiez. Engraziel cara, sch'jeu vess buca tei......
Eva
Cinic. Ti stos gie gleiti puspei esser fit per tes segls da cavalut, Toni-Tabasco.

Ins auda canera on zuler. L'Eva lai dar il pei dil Toni e sezuppa davos la gardina,
il Toni resta davos il canapè.
Edeltraud
Entra e telefonescha culla plazza aviatica. Gie, Fräulein. Jau dovrel in scleriment
per ina arrivada. Cura arriva il sgol dalla damaun da Madrid? K202 ubain uschè. Gia
sa tschentà? Avant passa duas uras? Hai dà problems? Vus savais nagut da
problems? Engraziel fitg!

Il Marcus entra cun 2 butteglias vin. L'Edeltraud ei inquietada.
Marcus
Il Pieder pretenda che quei seigi ils sulets dus vins dil tschaler dils Casanovas ch'ins
sappi insumma beiber. Persuenter hagi il bab la collecziun d'ischiu, la pli gronda ed
impurtonta digl entri mund. Tgei has?
Edeltraud
La maschina saja gia sa tschentada avant varga duas uras!
Marcus
Il bab ei definitivamein per tiara. Aber la mumma ei aunc franc ell'aria.

Secunda scena

La Maja ed il Hans entran. Il Marcus va. La Maja emprova da
schubergiar la puorla giu dil vestgiu. Il Hans ha in satget da
truffels tut empaglia.
Maja
Ua ... tgei hai jeu en mes cavels - falians!?
Hans
Quei ei mo imaginaziun.
Maja
Quei ei la horrur. Ussa stoi jeu aunc prender siado truffels dil tschaler per quella scatla
veglia.
Hans
L'Edeltraud ha supplicau mei da purtar in sac truffels si da tschaler. E sche ti vesses
buca embratschau mei surprendentamein sigl emprem scalem fuss il sac buca
schluppaus.

Pér ussa vesan il Hans e la Maja che l'Edeltraud ei en stanza.
Maja
Quella miarda damogn'jeu mai pli ord miu carischia vestgiu da model!
Edeltraud
Quai è be pulvra ch'ins sterna sin ils tartuffels per ch'els na chatschian betg.
Maja
Per tgei vess quei dad esser bien?
Edeltraud
La pulvra  frenescha il catsch - usche da dir il regl dals tartuffels, ma Vus na stuais
betg avair tema - quella pulvra ha effect sulettamain sin tartuffels.
Hans
Jeu mon pil barschun da resti.

Il Hans sortescha culs truffels. L'Edeltraud drezza ils plumatschs sil canapè.
Ella anfla il slip dall'Eva davos il plumatsch e muossa el alla Maja.
Edeltraud
So, ussa tanschi! Vus vulevas gest partir! Jau accumpogn vus a l'isch-chasa.
Maja
Avon barschun'jeu aunc miu vestgiu!
Edeltraud
Nagut, nagut, en qua na vegni betg barschunà!
Maja
Oh, oh. Sveglia ina caultscha suten talmein vossa fantasia da casarina?
Edeltraud
Qua voss termagl e svani!
Maja
Mai e pli mai - gnanc el deliri targess jeu en da quellas caultschas dalla bialaura.
Quellas ein plitost tenor vies gust da carnets da far caltschiel.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

18/ 34

Edeltraud
Sgagia arroganta.
Maja
Bau da cuschina!
Pieder
Mira dad esch en. Traudel - en cuschina va gleiti zatgei surora.
Edeltraud
Era qua po quai manaivel esser il cas! Va vilada ord stiva. La Maja suonda tochen
sigl esch. Narra vegn l'Eva davos la gardina neuadora.
Maja
Semeina e mira sin l'Eva. Veis viu co quella ha attaccau mei - senza motiv -
semplamein aschia.

L'Eva tschappa in cactus liung e circumdescha smanatschond la Maja. Suenter
las quater construcziuns che suondan, pren quella era in cactus e va en
posiziun da far duel.
Eva
Fai adatg, ti stria schlampa.
Toni
Eva, na! buca miu Oreocereus!
Eva
Sche ti vas aunc ina gada vid il Hans - Lu lasch jeu vegnir ils pumpiers per schar
sferdentar tei!
Maja
Tgei selubis vus atgnamein....
Toni
Buca era aunc quel....!
Eva
Ti sas selitgar e sestrihar vida tgi che ti vul - aber pren tia detta tschuffa dil Hans. Jeu
lubeschel buca - ch'ina tgaura dalla bialaura caulda fa empaglia sia lètg.
Maja
So, ussa stos ti lu frenar - ti, ti furia malspirtada. Tgi manegias atgnamein che ti
seigies? La tatta dil papa?
Eva
Dai, svanescha ti fotografia d'ina praticanta da camasutra.

La Maja banduna la stanza cun in cactus. Il Toni cuora suenter, po denton buca
pli tier ella.
Toni
Ti tradeschas nus - tilas nus pli e pli ella buglia cun tias explosiuns nuncontrolladas.

Il Toni sezuppa davos ses cactus e l'Eva davos il canapè.
Maja
entra ensemen cul Hans. Ina frehira scatla veglia. Nua eis ella ida. E ti, nua eis ti
insumma.....
Hans
Jeu hai encuretg in barschun da vestgadira. El dat il barschun da vestgadira alla
Maja, pren naven dad ella il cactus e metta anavos el. Fai in tec adatg. Quei ei las
plontinas-favoritas da miu bab.
Maja
In cactus marsch ei pli impurtonts per tei ch'jeu..
Hans
El ha silmeins buca tontas guilas.
Maja
Che quella scatla veglia offenda mei - gliez ei naturalmein schi liung sco lad a ti!
Hans
Tgei scatla veglia?
Maja
Jeu seigi ina tgaura dalla bialaura caulda! Ina fotografia d'ina praticanta da camasutra.
Quei ei da memia. Quei ha consequenzas! Ella barschuna vid siu vestgiu e va ora
el curtin - il Hans suonda.  La dunna Decurtins entra culla scala e cull'Edeltraud
che sortescha denton immediat puspei.
Decurtins
Sch'igl ei endretg a Vus gid'jeu mia biadia da tagliar la roma dil plogher da vies curtin
anora.
Edeltraud
Mo giai atras - jau stoss ir en cuschina!

Il Hans entra. La Decurtins vul ir en curtin. El tegn si ella.
Hans
Ah, la scatla veglia!
Decurtins
Tgei!
Hans
Tgei datti el tgau a vus da hutlergiar giu talmein mia schefa?
Decurtins
Tgei, hutlergiar giu? Jeu vi gie mo smuttar quella Zuesca plugliusa o leu.
Hans
Ussa tonschi lu: Zuesca plugliusa, fotografia d'ina tgaura dalla bialaura. Pervia da Vus
ei miu job periclitaus!
Decurtins
Jeu capeschel nuot....
Hans
Vus banduneis immediat nossa casa! Vus coga gartirola!
Decurtins
Tgei s'ei uss puspei....
Hans
E la scala stat cheu!
Decurtins
Na, buca schon puspei...
Hans
Ed insumma - Vus purteis immediat anavos tut nos uaffens. E sche mo la pli pintga
palutta maunca - cav'jeu entuorn vies curtin inclusiv las rosas da tratga!
Decurtins
Quei ei ina casa da narradira!

La Decurtins depona la scala e va - catschada dil Hans.

La Maja entra - vilada. Ella betta il barschun da vestgadira sil canapè. Va tiels
regals cullas ruclas da veider. La Frena entra, mira entuorn, va tier la Maja e
pren ina dallas ruclas entamaun. La Maja peglia tema.
Frena
Geilira, mega - quellas ballinas dultschinas.
Maja
Tgei leis?

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

19/ 34

Frena
Jeu enquerel il Marcus!
Maja
Vilada. E - veseis el?
Frena
Si per il vestgiu dalla Maja. Scharfira dressing!

La Frena mira entuorn, observada dall'Eva e dalla Maja, e pren duas ruclas
entamaun.
Frena
Jeu tuornel pli tard puspei.

La Frena va puspei on curtin. L'Eva explodescha quasi. Il Toni sa grad aunc
tener anavos ella. La Maja ponderescha, pren medemamein ina rucla che plai
aparti ad ella, ponderescha, mira entuorn ed emprova da catschar ella zanua en
siu vestgiu. La rucla ha denton buca plaz. L'Eva observa attentamein da siu zup
la scena e vegn pli e pli malruasseivla. Il Hans entra cun sia tastga gronda.
Maja
Ed ussa dias ti "tschüss" a tes aultstimai parents e fas clar ad els che ti hagies puspei
d'ir a luvrar. E lu mein nus tier mei e fagein finalmein pacific..
Hans
Maja, fai schi bien, jeu hai detg a ti ch'jeu sappi buca...
Maja
Ti eis in mega tgagiacaultschas! Fa termagls da quei pseudoerotic culla rucla. Mira
ina gada co quella flura sesfeglia... exact aschi marviglius sco quei che nos
sentiments sescuvieran e s'avischinan.... Neu...
Hans
.... In'autra gada ..... jeu stun mal.
Maja
Ponderescha cuort. Sche ti stattas talmein mal, lu schenghegia quella rucla a mi!
Eva
Battas!
Hans
Battas! - la mumma dess naven buca ina solia suletta.
Maja
E sch'jeu prendel semplamein cun mei quella rucla. Clomas lu per agid?!
Hans
Maja, fai schi bien - buca fai troubles!
Maja
Dai ella a mi sco segn che ti hagies bugen mei!

Il Hans enquera plaids. El ughegia buca propi da dir "NA". La Maja ponderescha
cuortamein. Ella mira reflectond sur la collecziun da ruclas ora. Lu ha ella ina
idea. Ella dat (cun sprèz) la rucla entamaun al Hans.
Maja
Ok, miu car, jeu mon. Aber jeu astgel segir aunc far in tec tualetta avon.
Hans
Naturalmein. Jeu muossel nua!

La Maja pren in set da make-up ord la tastga gronda avon ella e sortescha. Il
Hans schubregia attentamein la rucla, metta ella puspei anavos e suonda la
Maja.
Eva
Vegn ord siu zup e va en direcziun dalla collecziun da ruclas. Ladra – rapinadra!

Tut anetg vegn il Pieder mond anavos dad esch en. L'Eva scappa en panica ora
en curtin. Leu aud'ins co la dunna Decurtins emprova da perschuader l'Eva.
Pieder
Dil reminent - jeu sun aunc buca a fin culla historia da tiu bab e sia secretaria.

Il Marcus entra e va tiegl esch da curtin sco sch'el less sortir.
Marcus
Ei tonscha, Pieder, ei basta!
Decurtins
Ord igl off si per l'Eva Also, dunna Casanova, co tracteis vus mei! E dasperas hai
jeu mo vuliu tagliar giu la roma. Aber suenter stueis lu buca pli reclamar - Tgei encuris
vus leu el cantun?
Marcus
El auda che la Decurtins tschontscha, fa adia e siara spert igl esch.
Marcus
Si per la Decurtins: gie, gie - quei vegn tut bellezia - super - enorm. Si per il Pieder:
Ou, ou, alla Decurtins plai zatgei schon puspei buca.
Pieder
Teidla. Il punct culminont maunca aunc.
Marcus
Stauscha il Pieder ord stanza. Nus essan schon i bia memia lunsch, Pedro! Nus lein
buca aunc metter dapli strom el fiug, ni!
Pieder
Tgei strom?

Il Marcus ed il Pieder van ord stiva.

Tiarza scena

L'Eva mira adina puspei tras la finiastra en stiva. Il Toni dat
d'entellir ch'el hagi viu, muossa denton ch'ella stoppi spitgar ed
ignorescha che l'Eva splunta vid la finiastra e ch'ella vul ch'el arvi
igl esch.
Toni
Na cara, ti sas buca vegnir en. Ussa drov'jeu il Pieder, quei tscholi.

Il Toni schlueta davos igl esch e mira precautamein en zuler. Lu cloma el tut da
bass:
Toni
Pieder! Psst. E-r-i-c-h! Sezuppa davos igl esch.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

20/ 34

Pieder
Entra da quei precaut. Ha zatgi clamau?

Il Toni dat ad el (da davosen) sin las schuialas, il Pieder peglia ina hazra tema.
Toni
Pieder!
Pieder
Toni! Eis ti narrs? Vul ir el futur cun mia urna a dar jass. Precautamein. Danunder
vegnas ti insumma?
Toni
Siara tuttina la bucca. E cala da grir!
Pieder
Daco sezuppas insumma davos igl esch?
Toni
Psscht. Buca olma sa che nus essan cheu ed er buca carstgaun astga vegnir sissu
che nus essan cheu! Pieder, nus essan en ina situaziun smisereivla. Ti stos gidar nus!
Pieder
Tgei veis fatg?
Toni
Nus essan turnai avon in'ura. Tuttenina ei l'Edeltraud vegnida e l'Eva leva per negin
prezi veser ella. Lu ha mia cara dunna giu l'idea stuorna che nus savessien sezuppar
davos il canapè. Gie, nus vein tertgau che l'Edeltraud mondi immediat puspei. Aber
ussa eisi tier nus sco en in ualer. E nus vegnin buca pli ord quella stiva. Nus savessen
vegnir traplai mintga mument. Quei fuss ina blamascha nunpusseivla! Perquei lessen
nus schluitar ord stiva, stgalinar vid igl esch-casa e far sco sche nus vegnessen grad
ord las vacanzas. Capeschas?
Pieder
Schon. Aber in terapeut savess gidar vus meglier.
Toni
Ti stos gidar.
Pieder
Fetsch jeu. Jeu mirel d'occupar tschels e meinel vus viers igl esch-casa. Nua ei tia
dunna?
Toni
En curtin, e leu duei ella era star.
Pieder
Daco?
Toni
Ti stos aunc gidar mei ord in'autra trapla.
Pieder
Clar - caussa d'honur - jeu stun dil tuttafatg da tia vart.
Toni
Pieder - ti fideivel amitg - jeu engraziel da tut cor - vilaus - Sas tgei che ti eis, in
tappalori, il rinoceros il pli grond dil mund cun in tschurvi pli pign ch'in arvegl
sechentau.
Pieder
Tgei hai jeu fatg?
Toni
Ti tschatscher has presentau mei sco sch'jeu fuss il pli grond cavrer e letgafemnas
incarnau. Nossas seras da jass has ti midau en in spitachel da cazzola cotschna e
dalla survienta el Tschut has ti fatg ina saltunza da Table-Dance. E dasperas sas ti
exact che l'Yvonne gnanc po sin meisa cun sia postura.
Pieder
Daco duess jeu saver che las preits han ureglias. Il Marcus ha presentau tei talmein
sco vera panaglia e buglialatg ch'jeu hai vuliu far in plascher a ti. Perquei hai jeu
presentau in superbab ad el. El era en mintga cass dètg impressiunaus!
Toni
Gie, pil tenti - mia dunna era.
Pieder
Lezza ei bein on curtin.
Toni
Ussa ei ella on curtin e buglia sc'in duromatic ch'ei sin explodir. Avon era ella cheu en
stiva ed ha tedlau cun grond interess tes studis dil milieu. E lu quella historia legra da
mia secretaria e mei.... presentada virtuosamein sc'in raquentapraulas digl orient. Ins
ha grad saviu mirar tier co mia lètg ha entschiet ad ir dalla glatscha giu......
Pieder
Lu declar'jeu halt all'Eva ch'jeu hagi mo inventau nossas "seras eroticas". E quei ch'ei
schabegiau culla secretaria sai jeu era relativar.
Toni
Relativar! Car amitg: Sche mia dunna ha in dubi relativ pign, lu fa ella in'absolut
gronda canera che sa ir relativamein ditg. Quei less jeu absolutamein impedir! Sch'ella
intervegn che nus vein fatg giu quei ordavon, lu crei ella insumma nuot pli a mi.
Pieder
Tgei vul lu far?
Toni
Cheu miu plan: Jeu lasch vegnir en l'Eva. E ti vegnas cul Marcus en stiva e declaras
mia innocenza ad el. - Ti dias che ti hagies mo inventau tut per far legher, per mirar co
el reageschi. Aber lu stos ti exnum perschuader l'Eva ch'jeu seigi innocents.EXNUM!
Pieder
Fetsch jeu, Toni.
Toni
Il rest da mia veta schai en tes mauns!
Pieder
Ti sas sefidar dil tuttafatg da mei.
Toni
En gliez cass resta buca pli bia da mia veta.... Aber discret: Sut neginas
circumstanzias astga l'Eva sentir che nus vein giu contact in cun l'auter! E lu aunc
zatgei, fai po aschi bien e porta zatgei da magliar a mi. Miu magun attacca gia la
beglia.
Pieder
Kollege kommt gleich. Va.

Il Toni lai entrar l'Eva.
Eva
Pertgei laias buca vegnir en mei! La Decurtins far traso la fuera tgei ch'jeu fetschi
davos las caglias. E furau ha era zatgei mei.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

21/ 34

Toni
Oh je, cara.
Eva
Fai buca aschi da sontget. A ti crei jeu insumma nuot pli! Anton!
Toni
Anton! Ussa stos buca far aschi ufficial! Ina persuna ei innocenta tochen ch'ins sa
mussar si sia cuolpa. Era el dretg da lètg.
Eva
Il mariu resta culponts tochen che la dunna ei perschuadida da sia innocenza senza in
soli sulet dubi.. Quei ei il dretg da dunnas!

L'Eva entscheiva a singluttar. Jeu eral aschi loscha da mia cara famiglia intacta ...
ed ussa quei .... Aber jeu sun leda ch'ins ha finalmein aviert ils egls a mi quei che
pertucca tei, Anton.

Ramurs en zuler.  L'Eva va davos la gardina ed il Toni davos ils cactus.
Edeltraud
Vegn culla pusada, il Pieder suonda cul rechaud. Els vessan dad esser gia daditg
a chasa. Tgisà sch'jau poss laschar clamar ora els a la plazza aviatica?
Pieder
Fai ti nuota quitaus. Quels anflan schon zaco zacum a casa.
Edeltraud
Nua avais vus chattà quella cuverta da maisa sgarschaivla. Fai il bun e pren davent
quella lumpa. Qua en stgaffa èn las bunas cuvertas da maisa.

L'Edeltraud pren ina cozza da meisa ord scaffa. Lu vesa ella la cofra davos il
canapè. Il Pieder rimna puspei la pusada ch'era gia messa a meisa.
Edeltraud
Ma tge cofra è quai qua?

Ella less examinar pli detagliadamein la cofra. Il Pieder stauscha naven ella.
Pieder
Ou, ääh. Quei, quei, quei ei mia cofra - cun äääh tocca d'auto. Sas bischels e
tschentas. Il Marcus drova tocca per siu auto. Jeu hai tertgau che la cofra seigi buca
enta peis davos il canapè.
Edeltraud
Fai a mai il plaschair e depona la cofra en tschaler.
Pieder
Fetsch jeu immediat, Traudl.

Il Pieder sortescha culla cofra e l'Edeltraud va al telefon e ponderescha. Il
Marcus entra.
Edeltraud
Jau speresch ch'els dus na hajan betg gì in accident.
Marcus
Na na, els ein mo vegni sut las rodas dalla realitad. Ed jeu sun la cuolpa.

Ella semeina enviers il Marcus e vesa la cofra silla scaffa.
Edeltraud
Pertgè ha il Pieder mess sia cofra sin la stgaffa? Fai il bun e va cun la cofra en
tschaler. Ubain stoss jau far mezza quai?
Marcus
Jeu fetsch quei! Dil reminent - jeu vess gust d'in paunet cun ligiongia.
Edeltraud
Va bain, ti survegns in - suenter.

Il Marcus pren spert la cofra e va cun ella en tschaler. La Edeltraud pren la
cozza da meisa veglia e sortescha.
Toni
Jeu vi era zatgei da ruir!!! Oh, na! Ditg surviv'jeu buca pli quei. Jeu temel che mia
proxima tschavera seigi ina purziun manna enta parvis.
Eva
Cun tia moda e maniera da viver vas ti directamein egl uffiern!
Toni
Quei ei a mi schi liung sco lad. Leu datti silmeins 24 uras cuschina caulda.
Eva
Schema. L'Edeltraud ei la suletta che fa quitaus per mei.
Toni
Tedlei, tedlei. Quei ei l'emprema gada dapi onns ed onnorums che ti sas pronunziar
normal "Edeltraud" (pronunzia tudestga (git)..... Tiu um innocent stauschas ti naven
da tei e cun tia inimitga mortala nr 1 "plein premura" fas ti pasch. Super, sche l'atgna
dunna dat d'entellir: Ti eis il spidetg da miu cor.
Eva
Singlutta. Jeu vi ir finalmein a casa.

Quarta scena

La Maja schlueta - mond anavos - en stiva. L'Eva sezuppa davos il
canapè, il Toni davos ils cactus. La Maja pren sia tastga gronda dil
canapè, metta la tastga da make-up en quella, va tier las ruclas da
veider. Ella enquera sia rucla-favorita - mirond entuorn che negin
vesi. L'Eva survegn in "culiez stendiu". Ella smina caussas
terriblas.
Maja
Nua ei mia rucla-favorita - cheu eis ti gie, biala eis ed ussa era MIA.

Ella metta precautalmein la rucla en sia tastga.
Eva
Na!

L'Eva tgula che la Maja sevolva tut tementada. Ella vesa denton negin en stiva.
La Maja va entgins pass en direcziun digl esch - cunquei che negin vegn - va
ella puspei anavos.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

22/ 34

Maja
Daco mo ina??

L'Eva sevilenta, ei narra. Ella fa in segn al Toni da far zatgei. Lez trai la schuiala.
La Maja ponderescha ed examinescha ina secunda rucla, tegn ella ella glisch e
dat ina buna ad ella.
Maja
Nus duas udin ensemen.

Quei mument entra il Hans ed ha in ani entamaun. El vesa co la Maja metta la
rucla ella tastga e peisa la tastga. El stat eri da quei nundecidiu. El va dus pass
enviers la Maja, targlina e va puspei anavos. La Maja senta e vesa nuot. Ella
examinescha autras ruclas e sa buca sedecider. Il Toni e l'Eva emprovan
d'influenzar da met e mo cun segns il fegl. Quel mira sigl ani entamaun e va lu
ponderond ordad esch. Ils geniturs fan spergaments pervia da quei buglialatg.
La Maja elegia ina tiarza rucla e metta ella en sia tastga.
Maja
In trio infernal, why not?

Il Hans cloma da dadora.
Hans
Maja, in ani ei el lavabo. Ei quei il tiu?

La Maja peglia tema e mira sin siu det.
Maja
Ui, miu ani da diamant - miarda. Ella metta sia tastga sil canapè e cuora giuado.
Eva
Seglia si dil canapè. Toni fai zatgei!
Toni
Ah gie, ussa sund'jeu puspei il Toni.
Eva
Quella schemia splema mia collecziun custeivla.

Il Toni vegn precautamein davos ils cactus neuadora e mira ella tastga.
Eva
Pren ora la rucla - fai zacu!
Toni
Quei sent'ella vid la peisa...
Eva
Lu metta en zatgei auter.
Toni
Ha, e tgei?
Eva
Pren in cactus!
Toni
Vai aunc cun tei. Pervia da mei sa quella salvar tias ruclas.
Eva
Anton. Ti has aunc da far bien ina massa!
Toni
Quei ei erpressig ......mess sut squetsch...
Eva
Lu squetscha finalmein giuaden in cactus a quella schemia.

Encunter veglia va il Toni tier sia collecziun da cactus e pren il cactus grond e
liung - quel che la Maja ha gia giu ina gada entamaun. El controllescha las
ragischs.
Toni
Jeu crei ch'ella hagi aschia ni aschia schon fatg star quei pauper cactus.
Eva
Hallo, quel ei bia memia gronds per quella tastga.
Toni
In auter dun jeu buca.
Eva
Pren quei pign leu. Ella duei mo sefurar tut la detta da prender las ruclas ord la tastga.
Toni
Segir buca il pign! Quel ha aunc sia entira veta avon el...
Eva
Anton!!!

Il Toni va totalmein cunterveglia cul cactus pign tier la tastga - el targlina.
Eva
En cun el!
Toni
Si per il cactus: Dai bein adatg da tetez, pign amitg.

El metta il cactus ella tastga e fora sesez, el emblida denton da prender ora la
rucla.
Toni
Autsch!
Eva
Gl'emprem stos ti matei prender ora la rucla!
Toni
Ti fas vegnir mei tut confus.
Eva
Vai?
Toni
Ah, jeu damognel buca pli ora il cactus...
Eva
Gliez astga aber buca esser ver?
Toni
Jeu anflel buca las ruclas.
Eva
Pren ora ellas.
Toni
Il pign fora. Auuuu..
Eva
Volva la tastga!
Toni
La siaranetga blochescha.
Eva
Els vegnan anavos!

Il Toni damogna buca ora las ruclas, metta la tastga anavos e cuora en siu zup.
Eva
Has ellas.
Toni
Da murtirau. Na.

La Maja ed il Hans entran puspei.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

23/ 34

Maja
Tila grad en siu mantel e va tier sia tastga. Ella ha prescha. Gl'emprem fas sco
sch'igl ani fuss daus dil begl giuaden - lu striuneschas puspei neunavon el. Has vuliu
far tema a mi.
Hans
Pren tut sia curascha. Maja, ti has survegniu anavos tiu ani.
Maja
E lu?
Hans
Perquei fussi mo fair, sche la mumma survegness puspei quei che auda en sia
collecziun.

Il Hans muossa sin tschellas ruclas da veider. La Maja vul gest deponer sia
tastga da make-up en la tastga gronda. Ella desista denton dad arver la tastga
gronda.
Maja
Da tgei tschontschas ti?
Hans
Dallas ruclas da veider ch'ein rucladas en quella tastga. Jeu hai viu quei clar e bein.
Maja
Vul ti forsa pretender ch'jeu haigi engulau!
Hans
Maja, metta semplamein anavos ellas e nus emblidein quella caussa.
Maja
Ti inculpeschas mei - tia superiura - la commembra dalla direcziun!
Hans
Pren semplamein ord la tastga ellas e metta leu nua ch'ellas eran. Fai schi bien!

Gl'emprem fa ella da stinau. Ella mira nuninterruttamein sil Hans ed arva
plaunsiu la tastga. Ella va cul maun ella tastga e trai immediat anavos el.
Maja
Mira tez, sche ti ughegias!

Il Hans targlina, el va lu cunterveglia cul maun ella tastga e grescha. L'Edeltraud
cuora en stiva. Il Marcus ed il Pieder suondan. Il Hans tegn ad ault la detta
furada e seglia entuorn dallas dolurs. Las ruclas, il cactus e la tastga schaian sil
teppi. L'Edeltraud capescha immediat la situaziun. La Maja dat denteren ad ella.
Edeltraud
Vus! Vus......
Maja
Il Hans ha vuliu schenghegiar ellas a mi, aber quei chichergnem saveis vus salvar.
Jeu stoi ir urgentamein en fatschenta. E Vus, signur Casanova, liquideis el futur
vossas caussas privatas ordeifer il temps da fatschenta. Tut igl auter discutein nus lu
aunc en miu biro.

La Maja pren si sia tastga. L'Edeltraud scarpa ella orda maun ad ella e mira lien
sch'ei hagi aunc ina rucla. La Maja tschappa puspei la tastga e va. Igl esch-casa
sbatta.
Edeltraud
Tge schluonza impertinenta.

Il Pieder ed il Marcus miran sils pézs dalla detta dil Hans.
Marcus
Has emblidau da trer en il cupdet per tia lavur da manager?

L'Edeltraud mira cuortamein silla detta.
Edeltraud
Ve en bogn. Jau tir ora ils guegls cun la pincetta.

Il Marcus pren si las ruclas veider e metta ellas silla meisa. Il Pieder metta il
cactus pign sin meisa. L'Edeltraud ed il Marcus meinan viadora il Hans.
Pieder
Quella dunna ei in legn per mei. Ch'ella engola da quellas ruclas preziusas sai jeu
aunc capir. Aber daco quei cactus carpau? Va giuado a scurlond il tgau.

L'Eva ed il Toni vegnan ord lur zups. L'Eva examinescha las ruclas, il Toni ils
cactus.
Eva
Dieus seigi ludaus - mias ruclas ein saunas e salvas.
Toni
Mira sin siu cactus - Ti pign schuldau curaschus! Si per l'Eva: Oh jeh, mo mira!
Pervia da tei ha el survegniu in ver tgaublut!

Da dado aud'ins adina puspei co il Hans grescha dallas dolurs.
Pieder
Da dado - tut dad ault per avertir il Toni. Neu Marcus, nus finin ussa da metter a
meisa.

Il Toni svanescha davos ils cactus, l'Eva davos las gardinas. Il Pieder entra,
mira entuorn. Il Marcus suonda.
Marcus
La Traudel trai buca mo ora las guilas al Hans, ella lava era aunc scosauda il tgau ad
el.

Il Pieder enquera il Toni e l'Eva. El vesa il Toni davos ils cactus e dat in segn
ch'el seigi promts. Sper quei muossa el aunc in toc caschiel lom ch'ei schi
gronds sco pusseivel. Il Toni tegn mauns a Diu per engraziar.
Pieder
Ei fa nuota donn sch'ella meina anavos el sil trutg grad e stretg dalla vertid.
Marcus
Bein pusseivel ch'aunc in auter da nossa famiglia survegn in da quels lavatgaus!
Pieder
Neve, ti eis impressiunaus da tiu bab e sias varts umbrivaunas.
Marcus
Pieder, ti vevas bein detg che ti stoppies ir. Jeu sai era metter persuls a meisa.
Engraziel per tut. Ti eis propi staus in grond agid.
Pieder
Ti has adina puspei ris ora tiu bab lungurus.
Marcus
Nua ei la Frena?

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

24/ 34

Pieder
Vesses buca tertgau ch'el sesviluppeschi ad in bau dalla notg hiperactiv, hä.
Marcus
Jeu vesel negliu ella.
Pieder
Adina alla catscha - adina sil sprun.
Marcus
Da bass: sontga bissacca! Naturalmein vess jeu mai spitgau quei dad el. Mo la
finfinala sai jeu gie buca scumandar zatgei ad el. Aber sche la mumma survegn ellas
greflas siu "giattegl" da caliras ..... lu sai jeu lu buca con che resta lu aunc da siu
"miauzi".
Pieder
Fa ina pausa da peisa! Marcus, secalma: Jeu hai numnadamein dau da crer a ti ina
blutta pulenta - perquei che ti has fatg aschi da surengiu da miu amitg.
Marcus
Tgei vul quei dir...?
Pieder
Ch'jeu hagi inventau rubas e strubas. La veta da notg plein fiug ed amur dil Toni, ses
regls sfrenai e tut tschella pulenta. Jeu hai semplamein giu marveglias co ti
reageschies.
Marcus
Lu vagabundescha il bab buca pil milieu entuorn....
Pieder
Segir buca...
Marcus
...ed ha era buca murems cun femnas ed era buca aventuras eroticas....
Pieder
Tut mo inventau. Sas, nies sulet punct culminont - quasi orgassem senil - duront ina
sera da jass el Tschut ei sch'in da nus ha 4 damas entamaun.
Marcus
Ei quei propi la vera verdad?
Pieder
Sch'jeu ditg. L'Eva sa esser leda e cuntenza ch'ella ha in um aschi car, cunscienzius,
fideivel, ferms da caracter, dischent, fidau, plein responsabladad - in um che mira schi
bein dad ella e da sia famiglia - in um dil qual ella sa sefidar 100 per 100 adina e
dapertut.
Marcus
Strocla il maun al Pieder.  Oh, Pedro, ti creias buca - tgei effect pacificont che ti has
sin tiu contuorn.
Pieder
Quei sper'jeu propi - e fermamein!

Il Pieder mira sil Toni. Lez salida spir engrazieivladad.
Marcus
Sut vusch. E quei cun sia secretaria?

Tschunavla scena

L'Edeltraud entra. Il Marcus muossa al Pieder da quescher. Il
Pieder seschlueta tiels cactus e metta leu il caschiel ch'el ha
smaccau ensemen taframein dall'agitaziun - el tuorna puspei tiels
auters.
Edeltraud
Schia, il Hans è a fin. - Jau n'hai betg chattà itgs - perquai hai jau nettegià la plaja cun
Kirsch.

Il Hans entra tut a balluccond. El ha ina fascha enorm gronda vid il sgratatgil ed
il letgagroma. El stat levamein balluccond sut igl esch e beiba ord ina butteglia
da Kirsch. Denteren selamenta el tut per sesez.
Edeltraud
Oh, Na - Hans, dai immediat la butteglia a mai.
Hans
Lai star mei.

Il Hans semeina e sevolva e dat aunc in dètg sitg.
Edeltraud
Ti has svidà la butteglia!
Hans
Balbegia: Mia carriera ei avon la barriera.
Marcus
Gie supercarriera: Dil fegher al bueder.

L'Edeltraud vegn finalmein da prender naven la butteglia.
Edeltraud
Sesa qua sin questa sutga.

L'Edeltraud ed il Marcus plazzeschan il Hans sin ina sutga sper la meisa. El
metta il tgau sil bratsch e sedurmenta.
Pieder
Jö, el tuta schon.
Edeltraud
Po insatgi da vus ir en l'apoteca per in itg da desinfectar?
Pieder
Naturalmein - jeu mon spert per in. Il Pieder va.
Edeltraud
Cunquai ch'il Hans è curdà ora stos ti halt dar dapli gas, plazzar bi e bain ils tagliers,
nettegiar la pusada d'argient e metter a maisa. Lura ils magiels da vin e las serviettas.
Preparar ils rechauds, scriver chartas da maisa. Has anc dumondas? Va, il Marcus
suonda ella.

Il Toni vegn davos ils cactus neuado e l'Eva vegn davos las gardinas neuadora.
Els tschontschan mo sut vusch pervia dil Hans.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

25/ 34

Toni
Triumfond: Sodeli. Has udiu! Jeu - il Toni, pardon: Anton - condemnaus e truaus
senza mussaments dalla derschadra EVA SENZACUMPASSIUN - sun innocents, sun
senza cuolpa e casts sc'in nievnaschiu.
Eva
Avon veva quei tunau tut auter. Jeu hai en mintga cass pigliau la dètga tema. Vus
umens cun vossa parlahanza da machos pli tuppa che la grascha!
Toni
Ina sgnocca innocenta, mia cara tschutta.. Mo aschi pauc drovi da trubistgar tei e far
balluccar tia fidonza en mei.
Eva
Ils mieds da massa rapportan traso co ei va crusch e traviers tiels auters. Quei fa
vegnir malsegirs. Ed ins sedamonda automaticamein. Ei veramein tut en uorden tier
tei a casa?

Il Toni quescha (fa sco sch'el fuss consternius).
Eva
Gie, jeu sai ch'jeu hai in bien um. Ed jeu vi era buca pli esser aschi sceptica, Toni.
Segir e franc!
Toni
Propi ina buna e vera perstgisa ei quei denton buca. Aber jeu sun bia memia fleivels
per far grondas discussiuns.
Eva
Mira, miu miauzi - in caschiel. Finalmein survegnas zatgei da magliar! Sa tgi che ha
mess cheu quel?

Il Toni pren il caschiel ed emprova da prender ord la folia el - ei va denton buca.
Toni
Sa tgei malpratic ch'ha smachergnau quei caschiel. Quei ei in spattergnem nundetg.
Stria grascha , quella stria folia va buca naven.
Eva
Dai a mi. Jeu hai zatgei cun péz. Muossa sias unglas - Il Toni dat il caschiel
all'Eva.
Toni
Fai schi bien, Eva, cara - fai pli spert!

Il telefon stgalina. Il Toni svanescha davos ils cactus e l'Eva davos la gardina. Il
Hans peglia tema, segeina al telefon, aulza cun breigia il tgiern e gnugna zatgei.
Hans
Gie, hallo. Gie, jeu sun il signur Casanova. Na, jeu sun buca igl Anton Casanova, jeu
sun il fegl Casanova, il secund. El aulza il maun culs dus dets ch'ein enfaschai.
Jeu sun buca stuorns! Mei ha in cactus attaccau e murdiu. - Na, il bab ei aunc buca
cheu, aber gleiti. E tgi essas vus e tgei leis vus e tgi essas vus? - Tgei veis vus cun
miu bab? Sex!

L'Eva vul gest dar al Toni il caschiel ch'ei ussa ord la folia. Ella interrumpa - ed il
Toni vegn buca vid il caschiel.

L'Edeltraud ed il Marcus vegnan plein marveglias en stiva. Els emprovan da
prender naven il telefon al Hans, lez sedefenda denton cun success.
Marcus
Dai cheu - ti bueder..
Hans
Quella ha sex cul bab. - Hä, tgei! Na, jeu hai buca problems cullas ureglias, aber la
detta fa mal dil giavel
Edeltraud
Hans, na fai betg tuppadads - Dai a mai il corn!...
Hans
Ah ex. Vus exsecretaria! Susi Klick! Klick e di clac - tgei num da cac. Tgei leis vus -
vegnir sperasvi! Pervia da vies affon! Con vegls ei quei tuffus? Jöö, 10 jamnas! Eisi in
buob ni ina buoba? Aunc buca cheu! Si per ils auters. El ei aunc buca ora. Ella ei pér
10 jamnas en speronza. Si per la Susi. Lu stuein nus halt aunc spitgar.
Marcus
10 jamnas! Oh miu Diu!
Edeltraud
Tge has?
Marcus
Avon 10 jamnas ha quella fiasta da fatschenta ominusa giu liug.
Hans
Pervia da tgei vegnis vus? - Pervia digl affon? - Quei ei en uorden. Si per ils auters.
Jöh, il bab vegn ad haver in enorm plascher. Puspei el tgiern. Gie, gie - mo vegni
sperasvi, nus essan cheu. - Penda si il tgiern. Hei, nus survegnin in popi. Nies bab ei
buca schliats.

Il Hans sesa puspei sin sia sutga e metta il tgau silla bratscha.
Marcus
Quei astga buca esser ver.
Edeltraud
Tge munta tut quai?
Marcus
Il bab e sia secretaria seigien vegni fetg datier in da l'auter duront la fiasta da
fatschenta e la finfinala seigien els svani. Treis dis pli tard ha la secretaria seschau
plazzar en in'autra partiziun. Il bab ha giu ina tala baracca quella sera leu ch'el sa
seregurdar  da nuot. Avon 10 jamnas, Traudl. Ed ussa s'annunzia ina secretaria ch'ei
en speronza.
Edeltraud
Oh Dieu! Sche l'Eva intervegn quai....

Ei stgalina en cuschina.
Edeltraud
Oh, jau hai in brassà en furnel.
Marcus
Buca mo ti.... Jeu vegnel cun tei. Mei drovi propi buca per mintga exercezi da
catastrofas. Va cun l'Edeltraud.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

26/ 34

Davos miran il Toni e l'Eva cun sgarschur in sin l'auter. L'Eva emprova da
mantener la contenance.
Eva
Toni, Anton, ti, ti....

E sc'in tgerlader pren l'Eva il caschiel e catscha el en bucca avon ils egls dil
Toni che miera quasi dalla fom.
Toni
Bargelond:  Cala Eva, na! Eva! Eva, fai schi bien!

Ella mustigia plaun e plattamein il caschiel e laguota lu.
Toni
Quei sas buca far - mo pervia dad in pop...

Tenda

Tierz act

Emprema scena

Il Hans sesa davos meisa e runca da quei levet. Mintgaton sevolva
el e schema.
Eva
Toni, di che quei seigi mo in derschalet.
Toni
Di ti che ti hagies mo zuppau il caschiel...
Eva
In affon! Culla secretaria. - Jeu stoi seser.
Toni
Jeu vegnel ord la suna - jeu hai buc idea tgei ch'ei schabegiau alla fiasta da
fatschenta. En miu tschurvi ei stgirenta notg.
Eva
Jeu gidel schon aunc tei da far cazzola. Il rapport dil Pieder sclarescha fetg bein la
situaziun.

Il Toni muossa sil Hans e va per mirar sch'el dormi propi.
Toni
Bah, mo sche nus vessen priu ina maschina pli tard.
Eva
Clar vess quei plaschiu a ti - Jeu hai gia adina supponiu che ti hagies in‘affera cun tia
secretaria "aschi" luvrusa.
Toni
Affera!!! Nossa collaboraziun fantastica ei adina stada sulettamein professiunala e
collegiala!
Eva
Ina collaboraziun da narr fritgeivla!
Toni
Ti has adina tulanau e reclamau che las dunnas hagien buca las medemas schanzas
e  pusseivladads sco ils umens. Ei seigi da viver l'idea dall'egualitad.
Eva
Gie, l'egualitad dad um e dunna, denton buca da secretaria e consorta.
Toni
Tut schlagaus. Dasperas hai jeu mo vuliu far a ti ina surpresa cun zatgei pign sin
nies di da nozzas.
Eva
Tuc la noda!
Toni
In fabricat special.
Eva
Lavur sin mesira!
Toni
Rodund e schi carin!
Eva
In gnoc dad aur.
Toni
Ina rucla da veider - cun en 2 anials dad aur sin in crapet da granit...
Eva
Granit?
Toni
Sco simbol dalla cuntinuitad e stabilitad da nossa relaziun...
Eva
In quadrel da zucker vess tuc meglier la noda. Ella siara ils egls e trai
profundamein flad.

L'Edeltraud entra en stiva, il Toni scappa davos ils cactus e l'Eva davos il
canapè.
Edeltraud
Va al telefon e metta en in numer. Si per il Marcus en cuschina. Jau telefonesch
ussa a mes um.
Hans
Aulza il tgau e balbegia. Jeu crei ch'jeu hagi ina visiun. Jeu audel incuntin las vuschs
dil bab e dalla mumma.
Edeltraud
Gea, mess char. Tes subconscient suggerescha a la conscienzia. "Sajas en il futur in
consort fidaivel a tia chara Sabina."
Edeltraud
Telefonescha. Rudi, char. Bun ch'jau cuntansch tai - qua va tut en crusch ed en
travers. Il Hans sesa qua avant maisa sturns sc'in paliet. Sia scheffa leva engular las
ruclas da vaider da la mumma - ed ussa stos ti seser giu - tes bab ha fatg in pop cun
sia secretaria. - Quai n'è insumma betg da rir.. Jau na fatsch betg sgnoccas. Rudi.
Taidla ussa, Rudi, Rudi.....
Hans
Aulza il tgau e bergla. Rudi, rudi rudiala - la matt'ei ina biala - jeu beibel aunc in
schluc e fetsch mai pli da buc!! Mira entuorn e metta puspei a bass il tgau.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

27/ 34

Edeltraud
Èn ils geniturs s'annunziads tar tai? BETG! Els han prendì ina maschina pli baud e
quella è sa tschentada gia daditg. Ma els n'èn anc adina betg arrivads a chasa. Sitg
da cumià cun enconuschents da vacanzas?  Tia mamma! Quai fiss dal tuttafatg nov!
Normalmain cumenza ella gia sin il sgol en las vacanzas uiara cun in e scadin.. Taidla
tiers Rudi. Ruuudi!
Hans
Aulza puspei il tgau. Tge rundi - tgi paga trasora ina runda ed jeu survegn nuot.
Ussa mond'jeu mez per in drink.

Il Hans leva en pei e va giuadora.
Edeltraud
Fai insumma senn da preparar vinavant la festa. Sche l'Eva auda quai cun il pop.... -
Ti na crais betg pled a mai? Sco ti manegias! Bun - nus cuntinuain qua. Prima - char -
ti mo glima vinavant vid tes pled. Super, sch'i dat in legher pled. Quai pudain nus
duvrar bain. Ella penda si il tgiern. Il Hans segeina da stiva en. El ha puspei ina
butteglia enta maun. Ve, dà il Kirsch.
Hans
Pren in sitg e sescrola dil disgust. Mamma mia, bäh - quels han barschau
dultschira tschereschas... El lai prender naven la butteglia.
Edeltraud
Freda vid la butteglia. Likör da bananas! bahh, davent cun quel!
Hans
Croda sin la sutga. Giebein - naven cun mei. Jeu hai vuliu prestar grondas caussas -
ed ussa: tut ei a fin!
Edeltraud
Ironic. Jau guard per ina nova carriera per tai.
Hans
Jeu sun sil mund per esser manager. Stat si e fa spergaments cun ses dets
enfaschai.  Jeu empermettel a ti da prestar tiptopa lavur. Jeu dismettel rigurusamein
tut ils impediments.
Edeltraud
Tuorna cun ina scua ed ina sadiala e metta quei sper (lev davos) il Hans. Ti stos
nettegiar la plazza avant chasa. Lura ès ti en l'aria frestga e l'alcohol svapura pli spert.
L'Edeltraud dat la scua e la sadiala entamaun al Hans ch'ei plitost surstaus.
Hans
Quei ei aber buca serius.. Na! Quei fa il pedel.
Edeltraud
Lez meina la firma - uschè ditg ch'il schef e tschuberlin.
Hans
Edeltraud. Sco manager sun jeu bia memia cars per ina tala lavur.
Edeltraud
Ma nagina tema. Nus ans pudain permetter quai. Ella tauscha il Hans ord stiva.

Il Pieder ed il Marcus entran en stiva.
Pieder
Jeu stun bunamein in tec mal per el.
Marcus
Quei ei mo bien per quei manager dalla bialaura - che zatgi ha puspei alzau el ord
siala.
Pieder
Cheu ei igl etg pil Hans.
Marcus
Ti vesses aunc saviu purtar ina buot daguots da Baldrian.
Pieder
Daco, tgei hai puspei dau da niev?
Marcus
Sesa Pedro. Il bab survegn in pop!

Il Pieder mira examinond sil Marcus. El crei ch'il Marcus vegli far igl asen cun el.
Pieder
Tgei? L'Eva ei en speronza?
Marcus
Na, na la mumma ei buca la mumma. - Il pop ha  il bab fatg culla secretaria!
Pieder
Culla Susi, culla Fräulein Klick! Danunder saveis vus quei?
Marcus
Ella ha telefonau avon. Ella vul tschintschar cul bab - aber il Hans - quei tuli ha detg
ad ella - ch'ella duei mo vegnir speraso tier nus.
Pieder
Na.
Marcus
Ella ei el tierz meins. E la fiasta da menaschi ei stada avon varga dus meins - quei va
si!
Pieder
Veramein quei va si. Cun tschera da rir. En quei cass prend'jeu puspei cun mei il
canaster cun specialitads. Alcohol e ligiongias grassas ein insumma buca saunas pil
Toni duront la gravidonza. Ussa drova el bia legums frestgs, paun da graun integral e
jogurts da bio.
Marcus
Zatgei auter has buca da dir?
Pieder
Forsa che la casa da pops fuss promta da brattar il canaster da specialitads cun in
arranschament da lullis, stratscha, puder e forsa aunc cun ina sgara da pops.
Marcus
Pieder!

L'Edeltraud entra tut nervusa.
Pieder
Si per l'Edeltraud. Cheu fuss igl etg per nies pazient ...Ella gnanc mira sin el. Si per
il Marcus... Ti has raschun, jeu vess fatg bia pli perdert da purtar Baldrian.
Marcus
Daco seglias entuorn sc'ina toffa en ina latiarna?
Edeltraud
Jau sun enormamain inquietada. Forsa ch'els han gì in accident sin via a chasa.
Pieder+Marcus Segir buca!
Pieder
Els ein guess mo i empau vias puleinas per vegnir a casa.
Marcus
.....  tedlau empau tgei novitads ch'ei dat ella patria.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

28/ 34

Edeltraud
Vi là èn vischins. Forsa ch'els han vis insatge. Faschai attenziun en cuschina  che
nagut giaja surora.... Jau vom a dumandar.

L'Edeltraud dat il scussal al Marcus e sortescha.
Pieder
Fai adatg! Il Hans schai silla scala avon gl'esch-casa. Buca che ti spatrognies lu aunc
nossa pralina da Kirsch. El va en cuschina cul Marcus.
Eva
Va detschartamein viers igl esch. Jeu tegnel buca pli ora quei - gnanc ina secunda
stun jeu pli en quella perschun.
Toni
Emprova da tener anavos ella, mo l'Eva sefa libra e va en zuler. Seigies tuttina
raschuneivla. Ti tradeschas nus! – Na, Eva, buca! Nus daventein ils battaglinas
dall'entira parentella. - ed jeu sun lu il schefbattaglinas.

Il Pieder entra senza ver viu l'Eva. Il Toni ed il Pieder peglian tema.
Pieder
Di ina gada - con ditg vul aunc sezuppar?
Toni
Per adina. Jeu vegnel mai pli ord miu zup. Jeu stun per adina davos il canapè.
Pieder
Ti paras d'haver in schoc!
Toni
Jeu seturpegel ora l'aua dils egls avon l'Eva e l'entira famiglia. Jeu, grad jeu ch'hai
adina mirau da viver dischentamein.

L'Eva vegn en stiva, vesa il Pieder e cuora puspei ora en zuler.
Pieder
Sche lu teidla, bien amitg...
Toni
Na, ussa teidlas ti tgei ch'jeu hai da dir. Ti stos retener per tut prezi la Susi Klick.
Telefonescha ad ella! Ella astga mai e pli mai cumparer cheu tier nus.
Pieder
Pertgei?
Toni
Creias ti ch'jeu less che mia entira famiglia fetschi inquisiziun culla Susi Klick e quei
aunc davon las ureglias pli che mo aviartas da mia dunna? Manegias ti che l'Eva
tedlass quei en tutta ruasseivladad davos il canapè? Na, na! Gl'emprem vi jeu
tschintschar persuls culla Susi.
Pieder
Quei vesses ti saviu far daditg.
Toni
Gie, jeu sai - Fai schi bien, Pieder, gida mei.
Pieder
Jeu mirel che la Susi vegni buca tier tei.
Toni
Pren il telefon en combra. Aber attenziun: L'Eva ei zanua on zuler.

Il Pieder pren ina gasetta giud la meisa da salun e tegn ella avon il nas - fa sco
sch'el legess e va giuadora. El lai pigliar il piest digl esch.
Pieder
Dad ault. Nua stoi jeu ir? Ah, en cuschina stoi jeu ir. Jeu stoi ir en cuschina.

L'Eva seschlueta puspei en stiva. Il Toni stat davos il canapè
Eva
Per la letga...
Toni
Quei has ti fatg bein, tschutti.
Eva
Emblida tiu flattem,  Anton. Cun quel fas ti insumma buca puncts. Nus setschintschein
suenter da rudien.
Toni
Gie, ti tschontschas, e cun mei vai da rudien a fin.
Eva
Igl ei da sedesperar! Davon, davos bloccau - ei dat ni vau ni via per mitschar.

Ei stgalina. Cuort suenter datti in cuort griu dil Hans.
Marcus
Grescha egl off. Cala da stgalinar ti sgnap da schnaps.
Eva
Stai cheu! Il Marcus .....

Il Toni stat davos il canapè sco avon dertgira e fruscha sur igl ur dil canapè.
Toni
Eva, cun mei vai miserabel. Jeu sesentel sco igl accusau che sa buca propi tgei ch'el
duess atgnamein ver fatg.

L'Eva va malruasseivel si e giu ed emprova da far quescher il Toni.
Eva
Buca ussa.
Toni
Jeu sun adina sedaus breigia dad esser in carstgaun recli ed in mariu fidau.
Eva
Fai schi bien e stai eri!
Toni
Ed jeu hai adina teniu si sac a ti ed empruau da mitigar ils stempraus cura che ti
vevas fatg ir lavinas cun tiu temperament.
Eva
Toni, sezuppa.
Toni
Ed era sche tut plaida encunter mei e ti creias buca plaid a mi - jeu sun mai staus
malfideivels a ti. Jeu sai veramein buca seregurdar tgei ch'ei schabegiau alla fiasta da
fatschenta culla Fräulein Klick. Aber ei vess mai astgau schabegiar. E lu quei cul
pop....
Eva
Suenter!
Toni
Crei ni lai star - mia secretaria ed jeu vein mai giu da far auter in cun l'auter che da
quei da fatschenta. Mai - tut quels onns buca. Jeu vess era buca vuliu. Aber quei ei
buca ina perstgisa per quei ch'jeu hai fatg aschi mal a ti.
Eva
Toni!

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

29/ 34

L'Eva cuora buca pli vi e neu. Ella va plaunsiu en direcziun dil Toni e teidla sia
"declaronza d'amur" sco en trance. La Frena vegn tras igl esch- curtin e teidla
era.
Toni
Igl ei propi buca il meglier mument - e mo Niessegner sa - tgei che spetga aunc sin
nus. Aber jeu vi che ti sappies ch'jeu hai bugen tei dapli che tut  e ch'jeu vess mai
vuliu in'autra dunna. Era buca la Rita - malgrad che ti pretendas adina ch'jeu sappi
buca emblidar ella. Cun tei eisi semplamein bi....
Eva
Toni, ussa has ti quasi fatg da miu mender di il pli bi - Nus dus, nus anflein il caraun...
Frena
Hei, cool  - Lüthi e Blanc live!
Toni
Tgei leis vus?
Frena
Jeu drovel in um ferm che tegn la roma duront ch'jeu resgel giu ella. Mo ina minutetta.
Lu saveis far vinavon.
Toni
Jeu sai buca...
Frena
Aha, buc avunda curascha? Cloma. Marcus!
Toni
Na! Ruaus! Jeu gidel schon...
Eva
Vus deis immediat anavos mia rucla da veider....
Toni
Eva, buca ussa.....

Il Toni va culla Frena en curtin e siara gl'esch. L'Eva auda zatgei e sezuppa sut
meisa en.

Secunda scena

L'Edeltraud vegn anavos. Il Marcus ha cartas da meisa ed enzatgei
da scriver entamaun.
Edeltraud
Tge ha il Hans schon puspè. El sbragia enturn e tegn il tgil.
Marcus
Il signur manager ha stgalinau avon per survegnir in drink ed ha sbagliau mei cun in
camerier. Jeu hai mo tuccau el levamein cun in det ed el ei schulaus anavos en in
ruser. Ussa ha el era aunc in tgil sc'in caz furau.
Edeltraud
I ha detgavunda itg - Tge fas ti atgnamain?
Marcus
Jeu scrivel cartinas da meisa, schubregel la pusada d'argien, mon per migeuls,
fineschel da metter a meisa - jeu sun suroccupaus!

L'Edeltraud va en cuschina. Il Marcus sesa davos meisa.
Eva
Si da sut meisa. Marcus, miu car buob.

Il Marcus mira entuorn. L'Eva trai per il schanugl. Il Marcus mira sut meis'en.
Marcus
Ei BUCA surstaus e sortescha vinavon la pusada. Ah, tgau mamuschca. Has giu
bialas vacanzas. Ti eis in tec pallida.
Eva
Miu mund stat tgaumaler.
Marcus
Quei ei era buca ina veta - sut las mobilias. E co vai cul bab?
Eva
Nus essan giu dalla gnarva.
Marcus
Pli probabel in "Kurzschluss" zanua el tschurvi. Tgei giugheis vus insumma:
Gl'emprem anfl'jeu vossas cofras  ed ussa vus. Gl'emprem vai jeu pigliau taffer tema
ed hai studegiau vi e neu, tgei ch'ei segi. E lu hai jeu sentiu  che quels gnanc vulan
vegnir neunavon - ch'els vulan star el zuppau, tedlar, spiunar e far la gatta morta.
Eva
Na, Marcus, propi buca. L'entira situaziun ei talmein penibla. Nus essan vegni pli baul
a casa e gest quei mument che nus levan ira egl Uors - perquei ch'il bab veva ina fom
sc'in uors - ei l'Edeltraud cumparida. Jeu hai buca vuliu  sedar giu cun ella. Lu essan
nus sezuppai - perquei che nus vein tertgau ch'ella mondi immediat puspei. E lu essas
vus vegni e stai pendi en stiva. E trasora quella tema che vus traplies nus....
Marcus
Ti cun tia antipatia patologica enviers la Traudl! Mo perquei ch'ella ei buca ina da
vestgadira dalla moda e perquei ch'il Ruedi ha maridau ella malgrad siu affon illegitim!
Eva
Jeu sai. Aber gl'emprem stoi jeu magunar tut quei ch'jeu haiel viu ed udiu oz. Il Hans
ruinescha sia lètg giuvna per l'amur dalla carriera, miu um, sia secretaria ed in pop - e
ti sco Casanova letgaspida en acziun permanenta ..... Ed jeu veval tertgau ch'jeu hagi
ina famiglia da model.
Marcus
Ina famiglia manipulada tenor model, gie. Cun intrigas bein preparadas e cun crutschs
e rampins. Ni manegias ti forsa che nus hagien mai sentiu co ti has vuliu strubegiar e
direger nossas vetas - sche zatgei vid mei, l'Edeltraud, ni ils auters era buca tenor tes
plans?
Eva
Jeu hai adina mo manegiau bein. Sco mumma sun jeu halt ina clutscha che mira bein
da ses pluscheins. Ed ina clutscha resta clutschiera.
Marcus
Ti astgas gie schon esser clutschiera - aber ova silmeins buca pli ovs marschs.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

30/ 34

Eva
Ussa duvrein nus aber tiu agid. Ti stos menar viado nus discretamein.
Marcus
Jeu sai gie mirar d'occupar zaco ils auters.
Eva
Nus fagein sco sche nus vegnessen digl Uors. Nus seigien i directamein a magliar
zatgei pervia dil fomaz dil bab. Nus stgalinein, ti arvas igl esch e fas ina hazra canera
dil plascher.
Marcus
Gliez fagein nus per ordinari cura che vus meis e buca cura che vus turneis. - Nua
sezuppa il bab insumma?
Eva
En curtin. El taglia plontas.
Marcus
Quei crei jeu buca! Cloma neuaden el e sepreparei per vossa arrivada.
Eva
Nus spitgein davos il canapè.
Marcus
Gl'emprem stoi jeu denton dumignar il Hans naven dall'entrada. Jeu vegnel per vus
sco che l’aria ei schubra.
Eva
Ti, Marcus.
Marcus
Gie, mumma.
Eva
Fai schi bien e raquenta a negin, tgei tuppadads che nus vein fatg. Il bab survivess
mai quella blamascha.
Marcus
Schon bien.
Eva
E - Marcus.
Marcus
Gie, mumma.
Eva
Ti has buca schubergiau tes calzers!

Il Marcus revolva ils egls e va riend dad esch ora. L'Eva lai entrar il Toni.
Toni
Quei ha grad aunc muncau. La Decurtins ha in niev tgaun!
Eva
Nus savein svanir proximamein. Jeu hai mess tut fil en guila.
Toni
Schon puspei in giappader sco vischin. Jeu eral leds ch'ei veva siglientau il vegl.
Eva
Nus stuein esser pinai ussa. Sco ch'il segn vegn, filein nus immediat ord casa.
Toni
Giappi ha quei niev fiffi num.
Eva
Toni! So, dai ruaus cun tiu tgaun. Spetga davos il canapè.

Ins auda canera da dadora. Il Toni e l'Eva stattan enamiez la stiva e san buca
sedecider per in zup. Digl off aud'ins il Marcus e l'Edeltraud.
Marcus
Jeu runel il Hans en combra ell'emprema alzada.
Edeltraud
Vegn betg en dumonda! Quel cun sias chautschas tut tschuffas! En stiva cun el.
Marcus
Na, gl'emprem da scala si.

Il Toni sezuppa davos igl esch. Ina sutga ei enta peis all'Eva per scappar davos
il canapè. Ella sebetta perquei sin il canapè e trai in mantel sur sesezza.

L'Edeltraud entra. Il Pieder ed il Marcus runan il Hans en stiva. Quel
gesticulescha cun la scua en in maun e tegn ad ault il maun cun las faschas.
Edeltraud
En qua cun il cumpogn. Sin il canapè cun el!
Hans
Finamein vegn jeu menaus en miu biro da schef. Nua ei mia sutga da curom, nua ei
miu pult da mahagoni?
Marcus
Siara la gnaffa, schiglioc setschentas ti ella buot da cumpost.

Els fieran el sin il canapè. Il Marcus senta che l'Eva schai sin quel, cuviera ella
dil tuttafatg e meina tschels naven dil canapè.
Hans
Au, miu tgil!
Edeltraud
Si per il Marcus. Il placat da bainvegni penda cumplettamain tort sur l'entrada. Quai
bavader ha pitgà cun la scua sissu. Metta quai en urden per plaschair.
Marcus
Quei fetsch jeu suenter.
Edeltraud
Fai quai per mai. Ils geniturs pon vegnir mintga mument. Ed il placat na sto betg
exnum mussar ad els simbolicamain, tge che spetga qua sin els.
Marcus
Als geniturs ei quei segir schi liung sco lad.
Edeltraud
Per plaschair!

Il Marcus schema e va cunterveglia giuadora. L'Edeltraud suonda el.
Toni
Vegn davos igl esch neuado. El mira precautamein sil Hans che runca e sin sia
dunna. Pst, Pieder. Tgei eisi culla Susi?
Pieder
Tut ei reglau. Ella vegn buca. - Toni, jeu hai gia vuliu .....
Toni
Pieder, ti stos gidar nus. Nus stuein svanir immediat ord stiva.
Pieder
E co?
Toni
Nus fagein  sco sche l'Eva ed jeu fussen grad vegni quei mument cul taxi dalla plazza
aviatica. Va per las cofras en tschaler. Aber da bass e lai per l'amur da Diu buca
traplar. Lu miras ti ch'ils auters seigien fatschentai. Nus schluitein cullas cofras ord
stiva e stgalinein sco narrs. Ti arvas igl esch e fas in hazer hallo da beinvegni. Vegnas
ti da far quei?
Pieder
Hallo? Sun jeu in pop?

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

31/ 34

Toni
Ils pops lai dalla vart! Ti sas, sche quels scuvieran che nus essan stai zuppai gl'entir
temps davos las mobilias, lu rian ei or nus tochen alla fin da nossa veta. E sil crap-
fossa statti lu: Giu cheu sezuppan igl Anton e l'Eva Casanova.
Pieder
Calmond. Jeu mon per las cofras. Nua ei l'Eva?
Toni
Satrada sut il Hans.

Il Pieder sortescha. Il Toni schlueta tiel canapè. Dador aud'ins il Marcus a
pitgond.

Tiarza scena

Il Toni strai vid il Hans tochen che l'Eva sa ruschnar sutora.
Toni
Bah, pfui Teufel - quel toffa gie sgarscheivel da Kirsch.
Eva
Jeu hai ina mesa barracca da sia fana da vinars e sun quasi suorda pervia da siu
runchem.
Toni
Tut ei semtgau.
Eva
Stuein nus ir ussa?
Toni
Na! Spetga aunc! Tut funcziuna tenor plan.
Eva
En paucas minutas essan nus finalmein a casa.

L'Eva pren ils mantels tut smugliai giu dil canapè. Omisdus tilan en els.
Eva
Aschia vesi ora pli realistic.
Toni
Nus spitgein davos igl esch. Lu essan nus pli spert ordaviert.
Eva
Toni, jeu hai da narr battacor.
Toni
Jeu stun mal che tut ei vegniu sco quei ch'igl ei vegniu.
Eva
Nus dumignein schon quei. Dat ina buna al Toni.

L'Edeltraud entra. Il Toni e l'Eva sezuppan davos igl esch, resp. davos ina sutga
ch'ei sper igl esch. Il Hans semuenta sil canapè.
Edeltraud
Quai cumpogn tuffenta l'entir conturn.

L'Edeltraud arva igl esch-curtin per luftegiar - en quei mument entra la
Decurtins culs uaffens.
Decurtins
Vualà - sco pretendiu  dil signur Hans: Vos uaffens. En stan irreproschabel!
Edeltraud
Na betg prendai si mal quai dal Hans. El n'ha betg il meglier di. Sche Vus duvrais anc
quels guaffens, lura...
Decurtins
Nus essan aschia ni aschia a fin.
Eva
Sa sin tgei ch'il Marcus spetga aunc?
Edeltraud
Jau hai admirà ier da surengiu vos bellezia curtin da rosas.
Decurtins
Oh, tochen avon entgins meins ha quel pitiu taffer.
Edeltraud
Mema blers plugls?
Decurtins
Memia bia Casanovas inamurai! Quels han scumbigliau miu curtin da flurs culs praus
e rimnau enorms matgs. Aber dapi che quels giuvens signurs ein ord casa, ha el
puspei saviu serevegnir.
Edeltraud
Ah gie. Questa saira vegni forsa in pau dad aut. Nus festivain il trentavel di da nozzas
da nos geniturs.
Decurtins
Oha, lu stos jeu puspei dar adatg da mias rosas...
Edeltraud
Nus spitgain ch'els tuornian oz da las vacanzas.
Toni
Ei fa prescha. Pieder nua eis?
Decurtins
In da quels curtins dat dabia lavur. Els tgiran semplamein memia pauc quel. Schon
adina!
Edeltraud
Da prinicipi vessan els gia dad esser qua daditg.
Decurtins
Grad avon hai jeu detg alla dunna Casanova: Ins sa buca mo scher ella
smarschanera e schar dar l'aura pils larischs! In curtin drova tgira!
Eva
Marcus - buca lai nus ella buglia.
Edeltraud
Cun tgi avais Vus discutà? Cun la dunna Casanova? Ma cartai a mai, quella n'è anc
gnanc a chasa betg.
Decurtins
Leis Vus dir cun quei ch'jeu ditgi manzegnas? Aschia stueis Vus lu buca vegnir... Va.
Edeltraud
Aber.....Va suenter alla dunna Decurtins.
Toni
Pieder, sche ti vegnas buca immediat essan nus liquidai.

Il Marcus cuora viaden.
Marcus
Schia, dumignau. Jeu hai stuiu spitgar tochen ch'il Pieder ei staus svanius. Also, vegni
suenter mei! - Tgau bab.
Toni
Tgei fa quel cheu?
Eva
El accumpogna giuado nus.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

32/ 34

Toni
Aber il Pieder...
Marcus
Tema ti nuot, lez ei giun tschaler.

Canera dalla scala-tschaler. Ina cofra dat giun plaun.
Marcus
Tgei ei quei? Il Marcus mira on zuler, l'Eva ed il Toni suondan. Quei astga buca
esser ver. Il Pieder!
Toni
Uras eisi!

Il Marcus vul puspei catschar ses geniturs davos igl esch.
Pieder
Runa duas cofras grondas ed ina cofra pintga sut bratsch en stiva. Tgei cofras
nunpraticas... Vesa il Marcus  Ti?! Ti has bein vuliu ir si ell'emprema alzada....
Marcus
... e ti en tschaler, pervia dil vin!
Eva
Calei da discutar liung e lad!
Toni
Viado, viado.
Edeltraud
Ord igl off. Marcus, qua è ina giuvna per tai!

Il Marcus vul grad stuschar giuado ils geniturs - el targlina e cuora entuorn en
stiva. El sa buca tgei ch'el duess far sco emprem. Il Pieder sto spitgar. El
damogna buca las cofras dad esch ora, perquei ch'il Marcus che cuora vi e neu,
vegn enta peis ad el. Il Toni e l'Eva targlinan gl'emprem.
Marcus
Jeu vegnel, mumma - jeu vegnel immediat, Frena. Si per ils geniturs. Sin tgei
spitgeis aunc, dai, giuado – Si per la Frena: Stai nua che ti eis – Si per ils geniturs.
Buca ti mumma - ti stos buca star nua che ti eis -  siper la Frena. Buca cuora naven –
Si per ils geniturs. So mei finalmein.

Il Toni e l'Eva cuoran giuado. Il Marcus suonda. Il Pieder stat anavos tut piars
cullas cofras. La cofra pintga sut bratsch, croda adina puspei per tiara.

Il Marcus vegn anavos e scarpetscha sur il Pieder e sias cofras....
Marcus
Gie buca scappar. Jeu vegnel grad!! .... el cuora puspei giuado.

Quarta scena

L'Edeltraud entra. Il Pieder vul grad sortir dalla stanza.
Edeltraud
Tge èsi uss puspè - Pieder, tge fas ti cun las cofras?

Il Pieder peglia tema, semeina, ponderescha e metta giu las cofras ed
entscheiva a selegrar artificialmein. El mira incuntin sin gl'esch che meina on
zuler.
Pieder
Dad ault ed artificialmein leghers. Oh Traudl. Quei ei gie super! Els ein schon cheu!
Els ein turnai a casa. Quei ei lu bi che vus essas schon cheu. Nus selegrein. Tgei
plascher. Els ein grad vegni cul taxi dalla plazza aviatica. O tgei plascher. Grescha da
vilau. Entrei zacu!

Ei stgalina da narr. Il Marcus mira cuortamein da stiva en.
Marcus
Ei ha stgalinau. Jeu mon a mirar.

In grond halli hallo avon gl'esch-casa. L'Edeltraud resta sper il canapè e
contempla scepticamein la scena. Il Pieder sesenta mal e va cullas cofras vi e
neu denter il zuler e la stiva. Il Marcus, il Toni e l'Eva aud'ins neu dil zuler.
Marcus
Gie, mira tscheu, mirei tgi che vegn. Tgau mumma, tgau bab.
Toni
Tgau, Marcus. Tgei fas ti tier nus?
Eva
Tgau, tgau buob - Tgei surpresa!
Marcus
Oh con bi che vus essas sauns e taffers.
Pieder
Surfa da narr. Traudle, eisi buca bellezia ch'els ein anavos sauns e taffers. En
direcziun dil zuler. Oh, vegni finalmein en stiva!

Il Toni, l'Eva ed il Marcus sefultschan en stiva.
Marcus
Exact, mo viaden. Eisi buca in bien sentiment da puspei esser ellas atgnas quater
preits?
Edeltraud
Nus avain fatg gronds quitads per vus.
Toni
Daco? Vess buca fatg basegns - sgular ei gie normalmein la caussa la pli segira dil
mund.
Pieder
Si per il Toni. Veis giu in bordell alla plazza aviatica?
Toni
Oh in smachem e stuschem. E tochen che nus vein la finala giu in taxi. Persuenter ha
il schofför lu menau nus fetg spert a casa. Cara, vein nus emblidau nuot el taxi?
Marcus
Si per l'Eva ed il Toni. E lu, veis magliau bein egl Uors. Sas Traudel, els vegnan grad
digl Uors. Il bab ha giu ina tala fom. Speronza han els buca surfatg. Questa sera datti
numnadamein zatgei super bien.
Pieder
Il Marcus manegia matei cun ina fom sc'in uors dalla plazza aviatica. Ni Toni?

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

33/ 34

Toni
Gie, atgnamein schon. Ni cara?
Eva
Aha. Buca digl Uors?
Marcus
Jeu hai tertgau che vus hagies detg digl Uors?
Edeltraud
Cun las cofras?! Betg direct da la plazza aviatica?

L'Edeltraud mira attentamein sin ils quater. Lezs miran in sin l'auter.
Edeltraud
Ubain da la plazza aviatica directamain en l'URS.
Toni
Gie, exact. Dalla plazza aviatica e lu en igl Uors. Egl aviun hani quasi schau murir
dalla fom mei.
Edeltraud
Aber uss ès ti puspè plain forza.
Toni
Ei va. Las purziuns ein stadas plitost pintgas. Neve, Eva. Jeu pudess veramein vertir
ina buccada. Ni duas, ni treis.
Edeltraud
Ha l'URS betg vacanzas da menaschi ed e serrà?
Toni
Eis el? Ha el? Igl Uors? Serraus. Jeu hai aunc tertgau ch'jeu hagi plitost pauc sil
taglier.
Edeltraud
Ah, tge emporti. Ma jau hai anc tarmess ina novitad tar vus en il hotel! Nus preparain
ina pintga festa per voss 30avel di da nozzas.
Eva
E ti has dau immensa breigia da far in plascher a nus.
Toni
Quei fuss propi buca stau necessari. Propi buca.
Eva
Quei ei stau fetg  car da tei. Quei ei lu serius  d'amitga ad amitga.
Edeltraud
Provocont git: Buca da sira a quella "Edeltraud tudestga"?
Eva
Na, buca dalla nauscha sira alla - pronunziau git "Edeltraud dalla Tiaratudestga". Jeu
hai viu en ch'jeu hai insumma buca tractau tei fetg hofli e bein. Stos perstgisar. Finiu
cun accentuau git... Edeltraud. Ti eis toh "nossa Trudi".

L'Eva e l'Edeltraud s'embratschan. Il Toni fa suenter in "Trudi". L'Edeltraud ei
tut schenada, mo leda e cuntenza.
Edeltraud
Schon bun - mamma

Tschunavla scena

La Frena e la dunna Decurtins spluntan ed entran entras igl esch-
curtin.
Frena
Jeu less mo purtar anavos la rucla da veider.
Eva
Jeu hai observau exactamein co vus veis pachetau en quella ..... jeu manegel ch'ins
savess interpretar falliu vies agir...
Frena
Jeu hai mo vuliu mussar ella a mia onda. Ella ei numnadamein in megafan da ruclas
da veider ed ha sezza ina enorma collecziun. Neve onda.
Decurtins
Cun massa tocca custeivla.
Eva
Las mias ein unicas!
Decurtins
Las mias ein raritads!
Eva
Las mias ein custeivladads nunremplazzablas.
Frena
Dil reminent, Marcus - pervia dil caffè....
Marcus
Mo ina minuta ..... Lu savein nus ir per in'uretta tier mei.
Frena
Jeu hai ponderau auter. Nus buin il caffè tier mia onda.
Marcus
Tier tia onda! Aber...

L'Eva e la Decurtins seposiziuneschan avon il Marcus e fixeschan pitgiv il
casanova.
Decurtins
Jeu hai in caffè exquisit. Jeu beibel era ina scadiola cun vus.
Marcus
Cun tia onda! Aber...
Eva
Per mei ei quei ina fetg buna, gie ina idea geniala.
Frena
Ti sas semplamein vegnir .... sche ti has gust. Tgau.

La Frena e la Decurtins sorteschan. Il Marcus sesenta cuglienaus.
Marcus
Oh Pedro, miu nas....
Pieder
Tgei eisi cun tiu nas?
Marcus
In sfurmiclem allergic. Jeu stoi schar scher quella striauna.
Hans
Leva dil canapè e va tier sia mumma. He, sali, mumma.
Eva
Hans, ti eis gie stuorns sc'ina mélla.
Hans
Tegn ad ault la detta enfaschada. Jeu sun sefuraus fermamein e l'Edeltraud ha
identificau miu det cun Kirsch.
Eva
Da quei has ti segir buca survegniu quella baracca sc'ina casa.
Hans
Segir schon. Jeu hai furadas immens profundas. Igl alcohol ei culaus tras las ruosnas
direct el saung.

S-BEC 1-1_Las nozzas da pèrlas_(sr) y


La
   nozza
   da
   pèrlas
   -‐
   ina
   cumedia
   turbulenta
   en
   treis
   acts

34/ 34

Toni
Quel ei culaus atras tut in'autra ruosna.

Il Hans semeina e mira cun plascher sil bab.
Hans
Hallo papi - eis era cheu - Sas schon - ti survegnas in pop cun tia secretaria....

Ei stgalina agl esch - tuts miran in sin l'auter.
Marcus
Jeu mon ad arver. Quietezia plein tensiun. Ord igl off. La dunna Susi Klick.
Toni
Na, buca schar vegnir en ella. Sut neginas circumstanzias schar vegnir en ella -
Pieder, ti has toh empermess....
Eva
Marcus, fai schi bien e neu en culla signura....
Toni
Na, ella vegn buca en cheu. Na!
Eva
Toni, jeu less tschintschar cun ella.
Toni
Aber jeu buca. Buca ussa.
Pieder
Jeu sclareschel quei per vus. Va.
Eva
Aber nus stuein toh far uorden....
Pieder
Vegn anavos cul Marcus. Tut en uorden - ella spetga egl auto sin mei.
Eva
Ti has tarmess naven ella? Aber quei pertucca mo nus dus, il Toni e mei, buca tei.
Pieder
Il cuntrari, Eva. Quei pertucca mo mei e buca vus dus. La Susi ei la finfinala mia
spusa.
Eva/Toni
Tgei! Vus essas spusai. Dapi cura?
Pieder
Dapi quater jamnas.
Marcus
Ti mat vegl perpeten vulas maridar?
Pieder
La finala duei igl affon ver in bab scosauda. En quei grau sun jeu conservativs.
Eva
E ti eis il bab dil pop dalla Susi Klick?
Pieder
Jeu hai empruau da delcarar la situaziun al Toni - aber el era plitost stressaus.
Eva
E dalla fiasta da menaschi - cura ch'el ei svanius culla Susi Klick....
Pieder
Jeu hai anflau els silla tualetta da dunnas. Mintgin en ina cabina, omisdus eran alvs
sco la neiv e schevan aunc ir ina gada il vin tras il tgau. Ella canalisaziun eran
garantiu tut ils ratuns stuorns. Lu han ils collegas menau a casa il Toni - ed jeu hai
mirau dalla Susi.
Toni
Ti has semplamein schau ella buglia tiu meglier amitg mo pervia d'ina amitga cun in
tec avoncasa.
Pieder
Nus essan s'inamurai tut alla stuorna. E perquei ch'ella leva esser en mia vischinonza
ha ella midau en mia partiziun da producziun.
Toni
Ed jeu piardel ina secretaria d'emprema classa per in gigolo da secunda classa.
Pieder
Nus vein sentiu ch'igl ei serius per omisdus. E cura ch'jeu hai dumandau ella, sch'ella
vegli maridar mei - ha ella informau mei ch'jeu seigi sin buna via da vegnir bab.
Toni
Tier mei ella partiziun da svilup ei mai sesviluppau zatgei. Aber strusch ch'ella mida
tier tei ella producziun...
Eva
Toni, fai schi bien!
Marcus
E tgei vul ella ussa aunc dil bab?
Pieder
Insumma nuot. Il Hans sto ver capiu ella dil tuttafatg falliu al telefon.

L'Edeltraud sortescha senza che zatgi senti.
Toni
Vesas Eva - Las nauschas inculpaziuns ein nuot e meins che nuot.
Eva
In uriala hai jeu denton giu il sentiment che nossa lètg vali mo ton sco trenta pèrlas
ch'ins ha fiers avon ils pors. Aber ussa sai jeu. Jeu hai in aunghelet sco um.
Toni
Jeu sun adina staus in aunghelet - adina honests ed innocents.
Eva
Aber dil tut segirs eras gnanc ti. NI?
Toni
Gnugna ella barba. Gie - also - na - a - aber - bein, bein...
Marcus
En mintga cass veis vus dumignau il test da stress per vies 30avel giubileum da
nozzas.
Edeltraud
Entra cun in salami gigant e tegn el sut il nas al Toni. E qua finalmain insatge da
magliar per che ti vegnias puspè tar forzas.
Toni
Da pauper: Cara Trudi, engraziel fetg. Aber sas - suenter tut quellas agitaziuns hai
jeu buca fom pli.

FIN.

S-BEC 1-1_Las nozzas da pèrlas_(sr) y


Cumedia en treis maletgs da

R. E. BRITTING

(Tetel original: „Room-Service“)

Translaziun en romontsch da

THOMAS BEER
Service
ervice
ervice
ervice
da combra
da combra
da combra
da combra

S-BRI 1-1_Service da combra_(sr) y


Service da combra
1

cumedia en treis maletgs da

R. E. Britting

translaziun en romontsch da

Thomas Beer

Persunas

Dr. Martin Caprez
scienziau dil cumportament (etolog) specialisaus sil

camp dall’egualitad dils dretgs e dall’emancipaziun

Patricia Caprez
sia dunna – gauda ils plaschers dalla veta

Clau Morell
secretari ed assistent da Dr. Caprez

Marietta Morell
mumma da Clau Morell – separticipescha a mintga

demonstraziun che pertucca l’egualitad dils dretgs

Justina-Catrina Simonet-Ruinatscha
presidenta digl “U-F-E-E” uffeci federal per

l’egualitad dils dretgs ed emancipaziun

Tina Giossi
conluvrera digl “U-F-E-E”

Paul Giossi
um da Tina Giossi, reporter

Jean-Claude
camerier dil hotel

Marc Sax
directur dil hotel

Rosalba
matta da combras
Service
Service
Service
Service
da combra
da combra
da combra
da combra

S-BRI 1-1_Service da combra_(sr) y


Service da combra
2
Cuoz

Ca. 90 minutas

Temps

Temps present, duront il Forum mundial d’economia (WEF) a Tavau

Liug d’acziun

Lobi e duas suitas dil hotel Bellevue

Cuntegn

Il Forum mundial d’economia a Tavau ei dedicaus al tema “L’egualitad globala denter um e dunna”.
Sco scienziau dil cumportament ei Dr. Martin Caprez ina capacitad en quella sparta ed in referent
ch’ei adina puspei beinvesius al forum. Perquei eis ei buca da smarvegliar ch’el nezegia meinsvrart
sias visetas al congress per ina sentupada e per saver schar revier e frestgentar ina relaziun ni
l’autra, oravontut sch’ei setracta da relaziuns cun persunas dalla schlatteina feminina.

Era il fatg che sia dunna Patricia ha quella gada accumpignau siu um a Tavau impedescha buca Dr.
Caprez da contonscher sias intenziuns. Per che tut gartegi senza incaps sto siu assistent segidar en
beinenqual mument delicat ed oravontut tener Patricia ton sco pusseivel ord igl ogn. Lezza ei denton
era buca maufra e procura da sia vart medemamein per dabia tensiun ed agitaziun.

La situaziun vegn pli e pli sbuserada e smanatscha la finala d’escalar, quei ton pli pervia d’in
camerier malign, las supposiziuns suspectusas d’entginas feministas e buc il davos pervia d’in hosp
ch’ei buca mo repportader d’ina gasetta alla tscherca d’in artechel sensaziunal, mobein schizun il
mariu dalla muronza zuppada da Dr. Caprez. En scadin cass secavistreschan ils dus frabiziechels
adina danovamein en situaziuns zun peniblas e burasclusas.

S-BRI 1-1_Service da combra_(sr) y


Service da combra
3
Maletg da tribuna

1. maletg | recepziun dil hotel
La halla d’entrada dil hotel Bellevue a Tavau. Amiez el funs dalla tribuna sesanfla la grond’entrada.
Seniester ei la recepziun, amiez davon ei pustada ina gruppa da sessels pulstrai ed ina meisetta,
davos dretg secatta igl ascensur e davart dratga meina in esch el restaurant.

Exempel:

2. e 3. maletg | duas suitas dil hotel
Las duas suitas ein grondas ed endrizzadas gest tuttina. La preit denter las duas combras ei
nunveseiavla e sto vegnir imaginada dils giugadurs sco era dil publicum. Seniester la combra 221,
dretg la combra 222.

Exempel:

S-BRI 1-1_Service da combra_(sr) y


Service da combra | 1. maletg

5
1. maletg

1. scena
Marc, Jean-Claude, Martin, Patricia
Marc:
(ella halla d’entrada dil hotel Bellevue a Tavau, legia dad ault la gasetta) Cun
l’avertura dil Forum mundial d’economia ei Tavau puspei inagada ruchegiaus per
tschun dis el focus dalla publicitad. Schon mo quella dieta davart l’egualitad globala
empermetta ina … (marmugna) blablabla … ch’ils schefs dils stadis, managers da
l’economia e glieud dil fatg seradunien mintg’onn. Al tgamun dalla delegaziun
svizra  stat il president dil cussegl federal … (marmugna) blablabla … Dalla partida
ei era la presidenta digl uffeci federal per … (marmugna) blablabla … U-F-E-E
Justina-Catrina Simonet-Ruinatscha … (dat in’egliada el cudisch da reservaziuns)
quella habitescha gie cheu en nies hotel.  – Buna sera, cun quei num drovas gie
bunamein dus cedels d’annunzia!
Jean-Claude: (ei denton arrivaus dalla sala da magliar)
Marc:
Jean-Claude – saveis Vus tgei che U-F-E-E vul dir?
Jean-Claude: (studegia) U-F-E-tgei?
Marc:
U-F-E-E!
Jean-Claude: Clar! Quei ei in deodorant… per sut bratsch.
Marc:
(surriend) Gie pli probabel – (declarond) Uffeci federal per l’egualitad dils dretgs ed
emancipaziun!
Jean-Claude: E tgei ei quei?
Marc:
In uffeci federal …
Jean-Claude: Gie gie, tgei ch’in uffeci federal ei, gliez sai jeu schon, aber tschei enconusch’jeu
buc.
Martin:
(vegn cun Patricia ord la sala da magliar) quei gentar ei ussa è buca staus sacca-
tgei!
Patricia:
Moh, aschi schliet eis ei era buca stau. – E tgei fagein nus ussa?
Martin:
Ed il caffè han ei era buca purtau.
Patricia:
Buca sevilenta. (Fetg carin) Fagein nus aunc in cupid?
Martin:
(sesend en in sessel pulstrau ella halla d’entrada) secuntegn in tec. Jeu sun cheu per
luvrar. Jeu stoi aunc prender part a quei referat da quels scienziai internaziunals
davart il secuntener dalla societad moderna.
Patricia:
Lessas buca pli bugen intercurrir empau miu secuntener?
Martin:
Lez enconusch’jeu.

S-BRI 1-1_Service da combra_(sr) y


Service da combra | 1. maletg

6
Patricia:
Ti bien Diu, co ti eis vegnius lungurus! Pli baul fagevan nus suenter gentar magari
aunc in sigliot en letg.
Martin:
Pli baul eran nus era aunc buca maridai.
Patricia:
(trumpada) Buah, quei ei gie aschi spectacular cheu cun tei. L’emprema ga che ti
prendas mei sin in da tes viadis da survetsch e ti has nuot meglier da far che da seser
ensemen gl’entir benediu di cun da quels scienziai.
Martin:
Obligaziun ei obligaziun! (Cloma) service!
Patricia:
(plitost per sesezza) Gie, cu l’obligaziun remplazza il plascher …
Jean-Claude: (cun in carnet ner ed in rispli) Cun tgei sai jeu survir a Vus?
Martin:
Nua ei il caffè?
Jean-Claude: Ella maschina.
Martin:
Nus havevan empustau dus.
Jean-Claude: (controllescha siu carnet) empustau dus … dus… sin tgei num?
Martin:
Caprez!
Jean-Claude: (sfegliond vinavon) Caprez … Caprez … dus … e la numera da combra?
Patricia:
Dus! Dus! Dus!
Jean-Claude: Gie, gie – gliez hai jeu schon capiu: dus – mo co ei la numera dalla combra?
Patricia:
Duatschienventgadus.
Jean-Claude: Aha! Ussa bein! …(ha finalmein anflau l’empustaziun en siu carnet) dus caffès!
Martin:
(empau nervus) mo uss in tec express, sche quei fuss pusseivel!
Jean-Claude: (empau irritaus) express!?!
Martin:
(seretegn mo pli cun breigia) gie … bugen!
Jean-Claude: Vus giavischeis dus espressos?
Martin:
(perdent la pazienzia) na!!! Caffès!!!
Jean-Claude: (ruasseivlamein) negin problem! Dus caffès. (Va, sevolva denton aunc ina ga) e per
la signura è in?
Martin:
Jeu hai bein detg DUS. Per mintgin in, quei tonscha adina.
Jean-Claude: Perstgisei, miu sbagl! Per mintgin in, quei tonscha adina. (Va)
Martin:
Sche quei Morell vess buca sbagliau Belvedere cun Bellevue, schischessen nus ussa
è buca cheu en quei toc hotel marsch!
Patricia:
(curregend) sesessen!
Martin:
Hä?
Partricia:
Jeu level mo far attenta tei che nus sesîen. Quei sin tiu giavisch explicit. Jeu mezza
vess gie plitost preferiu il scher! (Ri dultschin)

S-BRI 1-1_Service da combra_(sr) y


Service da combra | 1. maletg

7
Martin:
E che quella emanza digl U-F-E-E stoppi era gest aunc secasar en quei hotel, quei …
quei spuentegl dalla casa federala.

2. scena
Martin, Patricia, Justina-Catrina
Justina:
(la porta digl ascensur sesarva, Justina sortescha ed engarta beinspert Martin e
Patricia.) Ussa stai – mira tscheu tgi ch’ins entaupa cheu, il signur docter Caprez!
Quei vess jeu bunamein sminau ch’ins sappi strusch desister da Vus si cheu (dat a
Martin il maun).
Martin:
Dunna Simonet-Ruintascha. Inevitabla e nundestruibla. La fortezia stateivla el
cumbat per ils dretgs …
Justina:
Nus discussiunein lu al congress, buca cheu ell’entrada dil hotel. Ei quei Vossa…?
Martin:
(spertamein) gie, exact.
Patricia:
Dunna.
Justina:
(salida medemamein Patricia) Buna sera. Simonet-Ruinatscha digl uffeci federal per
l’egualitad dils dretgs ed emancipaziun.
Patricia:
Fa plascher. Jeu hai gia udiu da Vus.
Justina:
Gliez crei jeu immediat.
Patricia:
Ed jeu sun gia emancipada.
Justina:
Jeu enconuschel Vies um. Quei che lez capescha sut emancipaziun ei pressapauc ton
sco quei ch’in Taliban capescha sut ina burca.
Martin:
(empruond da dar ina viulta al discuors) essas Vus era cheu ein quei hotel?
Justina:
La confederaziun ha scursaniu il daner da spesas. Ina sligiazun provisorica. Oz hai
jeu da tener miu referat.
Patricia:
Miu um è.
Justina:
Jeu sai. Jeu selegrel gia ussa sin nies disput. (A Martin) Speronza essas sepreparai
uonn meglier ch’igl onn vargau!
Martin:
(sto sturnidar) hatschuuum!
Justina:
Viva! Cunauras? Miu um ha è pigliau talamein da freid.
Martin:
Gliez crei jeu immediat – da star entuorn Vus.
Justina:
Jeu stoi vinavon. Adia ensemen. Ins sevesa franc puspei (va).
Martin:
Gliez selai matei strusch evitar. (A Patricia) E tgei fas ti oz tochen che jeu sun el
congress?
Patricia:
Gl’emprem mon jeu a far “shopping” e lu fetsch aunc empau “wellness”.

S-BRI 1-1_Service da combra_(sr) y


Service da combra | 1. maletg

8
3. scena
Martin, Patricia, Clau
Clau:
(porta ina cofra dad actas, semetta adina sidretg sc’in pal cura ch’el discuora cun
Martin) sundel puspei da retuorn, signur docter Caprez.
Martin:
Gliez ei è uras.
Clau:
Jeu stun sgarscheivel mal, sche jeu vess retard, denton …
Patricia:
(quietond) na na, signur Morell, Vus essas mai memia tard.
Clau:
Engraziel, dunna Caprez – buna sera, dunna Caprez.
Patricia:
Oz veseis lu o rassig.
Martin:
(beffegiond dalla vart) en la mondura dil frar pign. (Jean-Claude arriva cul caffè)
Patricia:
El ha oz buca la megliera luna. (Vesend Jean-Claude) Ah, il caffè vegn. Vesses è
bugen in, signur Morell?
Clau:
Engraziel fetg, mo jeu hai gia buiu in. In tonscha.
Martin:
Ed ils documents? Tut cumplet? Emblidau nuot?
Clau:
(semetta puspei en posiziun) Tut rugalau. Tut ei cheu. Quei ch’jeu level emblidar hai
jeu schau a casa. (ri cuortamein persuls.)
Martin:
Per tgei va ei atgnamein oz suentermiezdi?
Clau:
Oz suentermiezdi ha liug la sesida per preparar la sesida da questa sera: Las
ordinaziuns internaziunalas pertuccond … (enquera en ses documents)
Patricia:
(ha denton buiu siu caffè) Perstgisei mei, jeu mon dabot sin combra. Tochen pli tard.
(Svanesch’egl ascensur)
Clau:
… ach, cheu eisi gie: L’influenza dalla globalisaziun sin il cumportament
emancipaziunau dalla schlatteina feminina en pupertad a Grönlanda en vesta allas
cundiziuns culturalas e sociologicas dil temps hodiern, en connex reciproc cun …
Martin:
(interrumpa)  Calei! Calei! Po calei cun quella grascha!
Clau:
(mira surstaus sin Martin.)
Martin:
Vus stueis reservar in’autra combra per mei.
Clau:
Stun mal, mo tut ils auters hotels ein gia occupai.
Martin:
Buc en in auter hotel, cheu en quel!
Clau:
Essas buca cuntents cun Vossa combra?
Martin:
Bein bein. Ei va, ei va.
Clau:
(fetg surstaus) pertgei leis lu midar combra?
Martin:
Quei less jeu gie gnanc. Jeu drovel semplamein aunc ina combra.

S-BRI 1-1_Service da combra_(sr) y


Service da combra | 1. maletg

9
Clau:
Ha quei da far enzatgei cun Vossa dunna?
Martin:
Gie – na!
Clau:
(nunsavend) tut clar!
Martin:
Buca cun la mia. (Pli da bass) Cun in’autra.
Clau:
O ti bien Diu! -  Ei quei buc empau in cauld?
Martin:
Ach tgei, il cuntrari. A) jeu habieschel cheu en quei hotel, B) crod’jeu perquei buca
si e C) ei mia dunna a far “shopping” e “wellness”.
Clau:
Mo quella sesida oz suentermiezdi? Quella stueis Vus gie menar!
Martin:
Stos jeu? (mira surriend sin Clau)
Clau:
(ei cuozza in mumentin entochen che lez capescha) Na! Signur Caprez, fagei aschi
bien … na!
Martin:
Quei dumigneis Vus maneivel.
Clau:
Na! Mai e pli mai! Jeu hai aunc mai fatg aschi’enzatgei!
Martin:
Jeu manegel è buc che Vus stueies menar la sesida.
Clau:
Buc? Gleiz fuss jeu bi leds!
Martin:
Schei menar quella sesida professer Loretz, lez sescarpa per menar ina sesida.
Clau:
Ti bien Diu!
Martin:
Bein bein, dapi ch’el ha schau operar sias hemoroidas sai buc ir ditg avunda. – Schei
ad el ch’jeu hagi nunspitgadamein aunc stuiu turnar inaga a Berna, … ni tgei ch’ins
di schiglioc en ina tala situaziun.
Clau:
Ti bien Diu!
Martin:
Ed uss calein inaga cun Vies “Ti bien Diu”! Lez ha da far cun quei schubergiau
nuot! – Ed ussa mei e reservei ina combra sil num da (studegia) Dr. Roland
Rogantini. Per duas uras e mesa.
Clau:
O ti bien Diu!
Martin:
E schei che Vossa dunna vegni pli tard. Ell’ei aunc tiel coiffeur. Saveis, la dama che
jeu spetgel savess vegnir enconuschida.
Clau:
Ti bien Diu!
Martin:
(dend in’egliada pitgiva sin Clau) Igl ei buca gest ina dallas cusseglieras federalas.
Igl ei la secretaria digl U-F-E-E.
Clau:
Ti … (Martin mira aunc pli da vilau) …na Giossi?
Martin:
In aunghel! Enconuscheis Vus ella?
Clau:
Mo lezz’ei gie …
Martin:
… ina bellezia.

S-BRI 1-1_Service da combra_(sr) y


Service da combra | 1. maletg

10
Clau:
… e maridada!
Martin:
Ach, paperlapap! – Sco che Vus haveis la numera dalla combra telefonei ad ella
(tonsch’ad el ina carta da viseta cun la numera da telefon) dei atras la numera dalla
combra e sin tgei num che Vus haveis reservau ella.  – Schia, ed ussa reservar,
telefonar e lu purteis immediat a mi la clav …
Patricia:
(sortescha gest en quei mument digl ascensur, porta sur bratsch giu in manti,
tschenta la clav-combra davos la teca dalla recepziun)
Martin:
per decodar il codex davart il cumportament antropologic.
Patricia:
Haveis dagrettas?
Martin:
Na na!
Clau:
Entochen ussa buc.
Martin:
(inszipescha Patricia) O-la-la, co ti eis sefatga biala. Ei quei buc empau damemia,
per far in tec “shopping”? Ti has buca forsa che marsch’enzatgei … enzanua … cun
… enzatgi…? Fuss gie pusseivel, ni buc, signur Morell? (Ri tup da macho.)
Clau:
(ri medemamein a moda artificiala) hahaha!
Martin:
Na na – quei ei mo stau ina pintga sgnocca. Mia dunna ei pli fideivla ch’in
bernardiner.
Patricia:
E schiglioc vai bein cun tei? Cumpareglia mei cun in tgaun! Jeu savess ver in’affera
suenter l’autra, sch’jeu less. Ti eis gie mai d’entuorn. Ti gnanc sefagesses en
enzatgei. Jeu savess per exempel ver enzatgei cun … (s’avischina a Clau) cun signur
Morell!
Clau:
O, ti bien Diu!
Martin:
(ri fetg dad ault) hoho, gliez fuss!
Patricia:
(viers Martin) manegias forsas ch’jeu fussi buca habla?
Martin:
Ti forsa bein – denton el …? (muossa sin Clau – ri senza respect) quel ha gie in
termperament aschi sc’in schiraunchel.
Patricia:
Ti mo ri. Jeu sun segira che signur Morell ha in bien gust e sa è tgei che bi ei!
Clau:
Ahm … gie… quei … quei ei tier mei empau pli difficil. Mia mumma vesa buca
aschi bugen sche jeu … Saveis en quels graus hai jeu gudiu in’educaziun fetg
strentga.
Patricia:
(carin) tgei veis sil program, … oz … suentermiezdi?
Clau:
(schenaus) gie, jeu stuess … jeu munglass …
Patricia:
Schei vegnir in’amitga si cheu.
Clau:
(tut confus) ti bien Diu, na! Jeu savess gnanc co … aschi spert … aschi …
Martin:
(triumfond) vesas, tgei vai jeu detg. – Lai cumbien el, Patricia! Vesas gie ch’el vegn
tut confus.

S-BRI 1-1_Service da combra_(sr) y


Service da combra | 1. maletg

11
Patricia:
Vus savesses ver nossa combra.
Martin:
Patricia, ussa fai in punct, ei tonscha!
Patricia:
Paperlapap! Miu um ei a quella sesida, jeu mon a mirar empau las stizuns da Tavau e
nossa combra stat cumpleinamein a Vossa disposiziun.
Martin:
Patricia, jeu … (sturnida)
Patricia:
Viva! (Targend en il manti) tochen pli tard, jeu sun naven per in’uriala.
Clau:
Jeu stuess è … (vul sefar ord la puorla)
Martin:
Mo plaun (tegn anavos Clau per ina mongia) Vus steis aunc cheu in mumentin. Jeu
accumpognel mia dunna tiel taxi e lu (dat ina tschaghignada viers Clau) mon jeu a
quella sesida ella sala da congress (da bass a Clau) a mussar dabot mia fatscha.
Patricia:
(a Clau) ed jeu giavischel a Vus in suentermiezdi delicat e zun spectacular. (Dat
medemamein ina tschaghignada viers Clau, banduna lu cun Martin la hala dil
hotel.)
Clau:
(selai curdar en in dils sessels pulstrai) ti bien Diu! – Quei cheu astgass dar la dètga
historia!
Martin:
(tuorna denton plein prescha anavos) ussa, hop–hop! Sco che Tina Giossi arriva das
ad ella la clav. – Buc emblidar: Docter Roland Rogantini! (Va)
Clau:
(sedesperond, stat en pei e serenda viers la teca dalla recepziun) Quei dat ina
catastrofa! (Scalina)

4. scena
Marc, Clau, Patricia
Marc:
(sortescha da siu biro e vegn neu davos la teca) tgei sai jeu far per Vus?
Clau:
(empau spuretg) Buc aschi dad ault, fagei aschi bien! (Mirond precautamein
entuorn) ina combra per duas …
Marc:
Duas? … Notgs ni persunas?
Clau:
Omisdus.
Marc:
Gie, tgei ussa?
Clau:
Gie, ussa.
Marc:
Duas notgs?
Clau:
Na, gl’emprem inaga per duas uras, nus savein lu aunc adina prolunghir sch’ei plai,
ni buc?
Marc:
Aaah! Ina stanza da sesidas. Schei quei semplamein.
Clau:
Na … plitost aschia ina … ina combra per suentermiezdi, per duas … cun duas …

S-BRI 1-1_Service da combra_(sr) y